text:
Ankaradan habar berlişine görä, Orsýetiň we Türkiýäniň arasynda baglaşylan ylalaşyga görä, Orsýet Türkiýäni özüniň S-400 kysymly ýer-howa raketalary bilen üpjün eder.
Aýdylmagyna görä, 2.5 million dollarlyk ylalaşyk Günbatarda aladalanma döretdi. Türkiýäniň NATO-nyň agzasy bolmagy sebäpli uçardan ulanylan bu ýarag sistemasy bileleşigiň goragyna gabat gelmeýär.
Käbir günbatar ýurtlary Orsýetiň Siriýada we Ukrainada dowam edýän uruşlardaky roly bilen baglylykda dartgynlylygyň dowam edýän wagtynda Türkiýäniň S-400 kysymly raketalary satyn almagyny NATO-ny kemsitmek hökmünde kabul etdiler.
Orsýetiň Rosteh döwlet korporasiýasynyň başlygy Sergeý Çemezowyň 27-nji dekabrda “Kommersant gazetine” aýtmagyna görä, ylalaşyk S-400 kysymly raketalar üçin dört batareýanyň üpjünçiligini öz içine alýar. Çemezow raketa sistemalarynyň 2012-nji ýylyň mart aýyna çenli Türkiýä beriljekdigini aýtdy.
S-400 kysymly raketa söwdasyna degişli ylalaşyk barada ilkinji gezek Türkiýäniň prezidenti Rejep Taýyp Erdogan sentýabr aýynda yglan etdi.


c: text/html

text:
Seniň ýaşyňda
(Türkmen soltany Beýbars hakynda)
Müsür taryhynda yz galdyran ýene bir türkmen soltany Az-Zahyr Beýbars al-Bundukdardyr. Ol 1223 — 1225-nji ýyllarda doglan diýlip çaklanýar. Ady «Barslaryň begi» manysyny berýän Beýbarsa türki halklaryň köpüsi özüni deň şärik saýýarlar. Müsürli taryhçy al-Aýnynyň «Ikd’ul-Juman fi-Tarihi Ehli-z Zaman» («Döwürdeşleriň dür monjugyna düzülen taryhy») diýen kitabynda ol hakda söz açyp: «Gypjak sähralarynda dünýä inen Beýbars ibn Abdylla türkmenleriň uly taýpalarynyň biri burjlara degişlidir» diýip ýazýar. Meşhur taryhçy an-Nuweýri bolsa «Beýbars türkmendir (türkdür), ol oguzlaryň ýaparly taýpasyndan» diýip belleýär. Beýbars hakda uly göwrümli makala ýazan arapşynas alym R.Gylyjow çeşmeleriň aglaba böleginiň, has dogrusy, ählisiniň diýen ýaly Beýbarsyň türkmendigini tassyklaýandygyny nygtaýar. Beýbarsyň urugynyň aslynyň Maňgyşlakda ýaşandygy hakda maglumat bar. Taryhçy Ö.Gündogdyýew Beýbarsy türkmenleriň burjogly taýpasyndan hasaplap, taýpanyň oňonynyň börüdigini, onuň kaýy, taryg, dokuzoba taýpalary bilen birlikde oguz taýpalarynyň uly birleşmesine girendigini ýazýar. Beýbarsyň burjogullary taýpasyndandygyny onuň döwürdeşleri-de, ondan soňky müsürli taryhçylar-da tassyklaýarlar. Ibn Wasyl (1207 — 1297 ý.), Ibn Şeddad (1217 — 1285 ý.), Ibn Abduzahyr (1223 — 1293 ý.), al-Makrizi (1356 — 1441 ý.), al-Aýny (1361 — 1451 ý.), Ibn Iýas (1448 — 1524 ý.) ýaly taryhçylar öz işlerini Beýbarsyň hökümdarlygyna bagyşlapdyrlar. Ykbal Beýbarsy 14 ýaşynda gul edilip satylyp, Krymyň üsti bilen Siriýa, ol ýerdenem Müsüre eltýär. Taryhçylar Ibn Taňryberdiniň, Ibn Iýasyň Beýbarsyň aýalynyň Eýýuby soltany Mälik Salyh tarapyndan Müsüre çagyrylan horezmlileriň serdary Husameddin Berke-han ibn Döwlet-han al-Horezminiň gyzy bolandygyny beýan etmegi, onuň nesil-nebere daragtynyň türkmendigini ýene-de bir gezek tekrarlasa gerek. Beýbarsyň Memluk türkmenleriniň döwletiniň esaslandyrylmagynda bitiren hyzmaty uludyr. Ol Aýbeg Türkmeniň tagta geçmegine goldaw berýär. Aýbegiň meşhur serkerde Aktaýy jezalandyrmagyndan göwni galyp, 1255 — 1259-njy ýyllarda Siriýa gidýär. Kutuzyň ýaraşyk syýasatyna boýun sunup, 34-36 ýaşlarynda Müsüre dolanýar. Entek tagta geçmänkä, 35-37 ýaşynda Aýn-i Jalut söweşinde Kutuzyň ýanynda ajaýyp ýeňiş gazanýar. Beýbars, takmynan, 37-39 ýaşlarynda (1260-njy ýylyň 26-njy oktýabrynda) «Mälik az-Zahyr Rukneddin» derejesini alyp, tagta oturýar. Beýbars Memluk türkmenleriniň Bahry şahasynyň taryhynda täze bir döwrüň başyny başlady. Özüniň başarjaň syýasaty netijesinde ol 17 ýyllap (1260 — 1277 ý.) hökümdar boldy. Beýbars mongollaryň memluk ülkesine eden çozuşlaryny üç gezek (1265, 1269, 1271-nji ýyllar) başarjaňlyk bilen yza serpikdiripdir. Beýbars mongollar babatda diňe bir goranyş häsiýetindäki syýasaty ýöretmän, olaryň üstüne hüjümler edip, memluklaryň güýjüni görkezipdir. Bu göreşde Anadolydaky türkmen beglikleriniň goldawyny gazanyp bilipdir. 1275-nji ýylda mongollara garşy ýörişinde ony Gara deňziniň Sinop, Samsun etraplarynda gurlan türkmenleriň Perwana ogullary begliginiň hökümdary Muyneddin Süleýman goldapdyr. Beýbars mongollara garşy Elbistan söweşinde (15.04.1277 ý.) ajaýyp ýeňiş gazanyp, Kaýsaryda Seljuk türkmenleriniň tagtynda oturypdyr. Mongol hökümdary Abaka handan gorkusyna käbir seljuk begleri Beýbarsy bu ýeňşi bilen gutlamaga gelmänsoň, ol gahar bilen Müsüre dolanypdyr.
Beýbars daşary syýasatda ikinji ugry — haçparazlara garşy göreşi hem ahmal etmändir. Haçparazlara garşy ilkinji ýeňşini 25-27 ýaşlarynda (1250-nji ý.) Eýýuby goşunynyň serkerdesi hökmünde El-Mansure we Fariskur söweşlerinde gazanýar. Şol söweşde ol fransuz koroly Lýudowik IX ýesir alanlaryň biridir. Haçparazlaryň üstünden gazanan esasy ýeňşi Antakýany ele geçirmegidir (1269 ý. apreli). Döwrüň taryhçysy al-Makriziniň şaýatlyk etmegine görä, ganymat olja alan memluklar puly legenler (kersenler) bilen bölüşipdirler, özüne ýesir ýetmedik memluk bolmandyr. Beýbars haçparaz galalarynyň käbirini haýbat, şäherleriň aglabasyny bolsa söweşsiz tabyn edipdir. Ol galalaryň ilatyna adyl göz bilen garamagy baş şert hökmünde orta goýupdyr. Mongol-tatarlary derbi-dagyn edensoň, ilkinji çykaran permany adamlaryň milletine, reňkine, dini ynanjyna seretmezden, birek-biregi sylamak, hormatlamak hakda bolupdyr. Beýbarsyň ýene bir hyzmaty onuň Apbasy neberesinden bolan halyflaryň iň soňky mirasdüşeriniň janyny mongollardan halas edip, ony 1261-nji ýylda Kairde al-Muntasyr ady bilen halyf diýip yglan etmegidir.
Jumamyrat Gurbangeldiýew,
Türkmenistanyň Daşary işler ministrliginiň Halkara gatnaşyklary instituty.

robotstxt: allowed

filter: keep


text:
Türkmen türgenleri okuw-türgenleşik ýygnanyşyklaryny Ýaponiýada geçýärler
Ýaponiýanyň Tendo şäheri türkmen ýeňil atletikaçylaryny we dzýudoçylaryny okuw-türgenleşik ýygnanşygyna kabul etdi. Bu ýerde türkmenistanly türgenlere gündogar ýurdunyň tebigatyna uýgunlaşmak we Tokiýoda 2020-nji ýylda geçiriljek XXXII tomusky Olimpiýada oýunlaryna ýokary derejede taýýarlyk görmek garaşýar.
On günüň dowamynda olar ýörite türkmen atletikaçylary üçin niýetlenen merkezde — Tokiýada Olimpiýa oýunlaryna taýýarlanyp, işjeň türgenleşerler. Türkmen ýygyndy topary üçin niýetlenen türgenleşik merkezini döretmek baradaky ylalaşyga Türkmenistanyň Sport we ýaşlar syýasaty ministrligi bilen Tendonyň meriýasynyň arasynda şu ýylyň mart aýynda gol çekilipdi.
Tokiýo-2020 Olimpiýa oýunlaryna türgenleşmek bilen bir hatarda, türkmen türgenleri türgenleşik geçýän ýerinden uzak bolmadyk ýerde ýaşamak üçin jaý, gerek bolan gowy iýmitler, derman serişdeleri we lukmançylyk hyzmatlary bilen üpjün ediler.


text:
Ankara, Baku we Aşgabat Türkiýäniň, Azerbaýjanyň we Türkmenistanyň energetika ministrleri — Fatyh Dönmeziň, Perwiz Şahbazowyň we Çarymyrat Pürçekowyň bilelikdäki duşuşygynda energetika meseleleri maslahatlaşylar.
Ministrlikde bellenilişi ýaly, energetika ministrleriniň üçtaraplaýyn duşuşygy 19-njy aprelde Stambulda geçiriler. Üç döwletiň ministrleriniň duşuşygynyň çäklerinde bilelikdäki energetika taslamalary, şol sanda bu ugurda mundan beýläk hyzmatdaşlygy ösdürmegiň mümkinçilikleri maslahatlaşylar
Как отметили в министерстве, трёхсторонняя...
«LG International Gorp» we «Hyundai Engineering» (Koreýa) koreý kompaniýalary tarapyndan gurlan Gyýanly gazhimiýa toplumyna baryp görmegi çäklerinde Türkmenistanyň Prezidenti Gurbanguly Berdimuhamedow we Koreýa Respublikasynyň Prezidenti Mun Çže In polimer zawodyň öndürýän önümleriniň toplumy, şeýle hem ýurdumyzyň kärhanalarynda olardan öndürilen taýýar önümler bilen tanyşdylar.
Polipropilene we polietilene bolan isleg dünýä derejesinde ýokarlanýar, bu olaryň özboluşly aýratynlyklary bilen...
Koreýa Respublikasynyň Prezidenti Mun Çže In türkmen topragynda mähirli kabul edilendigi üçin Türkmenistanyň Prezidenti Gurbanguly Berdimuhamedowa hoşallyk bildirip, Gyýanly şäherçesindäki polimer zawodyna bilelikdäki sapary üçin hoşallyk sözlerini aýtdy.
— Bu kärhananyň işe girizilmegi iki ýurduň ykdysady hyzmatdaşlygynda täze tapgyr açdy. 47 aýlap çylşyrymly howa şertlerinde futbol meýdançasyndan 70 esse uly meýdanda ýokary tehnologik toplumy gurup, iri...
Biz geljegi uly türkmen bazarynda Koreýanyň işewürler toparlarynyň wekillerini garşylamaga şatdyrys, iň öňdebaryjy tehnologiýalary, ekologiýa talaplaryny hasaba almak bilen ornaşdyrmak arkaly desgalary bina edýän iri kompaniýalar ýokary derejeli işgärleri taýýarlaýarlar hem-de biz olar bilen netijeli, ygtybarly we uzakmöhletleýin hyzmatdaşlyga gyzyklanma bildirýäris diýip, Gurbanguly Berdimuhamedow Koreýa Respublikasynyň Prezidenti Mun Çže In Hazar bilen sebitindäki örän iri...
Şu gün Türkmenistanyň Prezidenti Gurbanguly Berdimuhamedow we ýurdumyzda döwlet saparynda bolýan Koreýa Respublikasynyň Prezidenti Mun Çže In Hazar sebitindäki örän iri senagat kärhanasyna — Gyýanly şäherçesindäki polimer zawodyna bardylar.
Bu zawod Ýaponiýadan, Koreýa Respublikasyndan, ABŞ-dan, Beýik Britaniýadan, Belgiýadan, Germaniýadan, Daniýadan we Ýewropanyň beýleki ýurtlaryndan satyn alnan enjamlar bilen üpjün edilendir. Onuň düzüminde esasy dört tehnologiýa ulgamy:...
17-nji aprelde Koreýa Respublikasynyň Prezidenti Mun Çže In Türkmenistanyň Prezidenti Gurbanguly Berdimuhamedow bilen gepleşikler tamamlanandan soňra, köpçülikleýin habar beriş serişdeleriniň wekillerine ýüzlenme bilen eden çykyşynda Türkmenistan bilen hyzmatdaşlygy dowam etmäge we ýangyç-energetika toplumynda taslamalary durmuşa geçirmek meýilleri barada belledi.
Netijeli hyzmatdaşlygy has-da depginli ösdürmek boýunça gazanylan ylalaşyk barada habar berip hem-de Gyýanlyda geçen ýyl iri gazhimiýa...
Türkmenistanyň Prezidenti Gurbanguly Berdimuhamedowyň hem-de Koreýa Respublikasynyň Prezidenti Mun Çže Iniň arasynda gepleşikler tamamlanandan soňra, ikitaraplaýyn resminamalara gol çekmek dabarasy boldy.
Hususan-da, Prezidentler Gurbanguly Berdimuhamedow hem-de Mun Çže In Türkmenistanyň we Koreýa Respublikasynyň Bilelikdäki Beýannamasyna gol çekdiler.
Döwlet Baştutanlarynyň gatnaşmagynda: Diplomatik, resmi we gulluk pasportlaryň eýeleri üçin wiza talaplaryny ýatyrmak hakynda Türkmenistanyň Hökümeti bilen Koreýa Respublikasynyň Hökümetiniň...
Türkmenistanyň Prezidenti Gurbanguly Berdimuhamedowyň hem-de Koreýa Respublikasynyň Prezidenti Mun Çže Iniň arasynda geçirilen gepleşiklerde ýangyç-energetika toplumynda hyzmatdaşlygyny ösdürmegiň mümkinçilikleri maslahatlaşyldy.
— Türkmenistan baý tebigy serişdeleri, ösýän senagat-ulag düzümi hem-de oba hojalyk toplumy bar, Koreýa Respublikasy bolsa, döwrebap tehnologiýalara we önümçilige eýe bolup durýar. Biziň ýurdumyz senagatlaşdyrmaga tarap ugur almak bilen, öňdebaryjy we ekologiýa taýdan arassa tehnologiýalara...
Şu gün «Oguzhan» köşkler toplumynda Türkmenistanyň Prezidenti Gurbanguly Berdimuhamedowyň hem-de ýurdumyza döwlet sapary bilen gelen Koreýa Respublikasynyň Prezidenti Mun Çže Iniň arasynda ilki ikiçäk görnüşde, soňra giňişleýin düzümde — iki ýurduň resmi wekiliýetleriniň agzalarynyň gatnaşmagynda gepleşikler geçirildi.
Bellenilişi ýaly, bu Mun Çže In Türkmenistana Koreýa Respublikasynyň baştutany hökmünde ilkinji sapary bolup durýar, munuň özi şu günki...
Gazagystanyň DIM-i Russiýa bilen Eýranyň 2019-njy ýylyň ahyryna çenli Hazar deňziniň hukuk derejesi hakyndaky Konwensiýany tassyklamagyna umyt edýär. Bu barada sişenbe güni Gazagystanyň daşary işler ministri Beýbut Atamkulow Nur-Soltan şäherinde Hazar deňziniň meseleleri boýunça ýokary derejedäki iş toparynyň mejlisinde belledi, diýip TASS habar berýär.
«Biziň üstünligimiziň girewi Bäşinji Hazar sammitiniň netijeleri boýunça gazanylan ylalaşyklary we döwlet...
Duşenbe güni Aşgabadyň «Ýyldyz» myhmanhanasynyň maslahatlar zalynda geçirilen Ykdysady hyzmatdaşlyk boýunça hökümetara türkmen-fransuz toparynyň üçünji mejlisinde ikitaraplaýyn işewür hyzmatdaşlygy ösdürmek boýunça nobatdaky wezipelere garaldy. Şunuň bilen baglylykda, Fransiýanyň Ýewropa we daşary işler ministrliginiň döwlet sekretary Žan-Batist Lemuanyň baştutanlygyndaky uly wekiliýet Aşgabada geldi.
Mejlise iki ýurduň döwlet düzümleriniň birnäçesiniň, şol sanda pudaklaýyn ministrlikleriň we edaralaryň ýolbaşçylary hem-de...
Şu gün, 15-nji aprelde gündiz sagat 12-den başlap Russiýa Federasiýasyna türkmen tebigy gazynyň iberilmegi gaýtadan ýola goýuldy. Bu barada «Türkmengaz» döwlet konserni habar berýär.
Öň habar berlişi ýaly, gazy ibermekligi gaýtadan dikeltmek barada Türkmenistanyň Prezidenti Gurbanguly Berdimuhamedowyň «Gazpromyň» direktorlar geňeşiniň başlygynyň orunbasary Alekseý Milleriň arasynda 27-nji martda geçirilen duşuşykda maslahatlaşylypdy.
Ibermeler Türkmenistan bilen Russiýa Federasiýasynyň arasynda gaz...
2019-njy ýylyň ýanwar-mart aýlarynyň netijeleri boýunça Türkmenistanda Jemi içerki önümiň ösüş depgini 6,2 göterim derejesinde üpjün edildi. Bu barada Ministrler Kabinetiniň Başlygynyň orunbasary G.Myradow geçen anna güni geçirilen hökümet mejlisinde habar berdi.
Şeýle hem habar berlişi ýaly, geçen ýylyň degişli döwri bilen deňeşdirilende, daşary ýurtlardan getirilýän harytlaryň ornuny tutýan önümleri öndürmek boýunça kabul eden maksatnamalarymyzy amala...
Türkmenistanyň HHR-ki Ilçihanasynyň binasynda Hytaýyň öňdebaryjy işewürler toparlarynyň wekilleriniň gatnaşmagynda Awazada geçiriljek birinji Hazar ykdysady forumyna (HYF) bagyşlanan tegelek stol hem-de Türkmenistanyň maýa goýum mümkinçilikleriniň tanyşdyrylyş çäresi geçirildi. Bu barada Türkmenistanyň DIM-niň saýty habar berýär.
Geçirilen çäräniň barşynda oňa gatnaşan HHR-iň kompaniýalarynyň wekillerine Türkmenistanyň Prezidentiniň başlangyçlary, biziň ýurdumyzyň halkara işlerine, aýratyn hem sebitleýin we sebitara özara...
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 54-si hasaba alyndy.
Daşary ýurt puluna Beýik Britaniýadan, Birleşen Arap Emirliklerinden, Owganystandan we beýleki ýurtlardan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen awtobenzini, gidrousulda arassalanan dizel ýangyjyny, şeýle hem Seýdiniň nebiti gaýtadan işleýän zawodynda öndürilen awtobenzini we göni benzini satyn aldylar. Russiýadan, Beýik Britaniýadan we...


text:
Žurnalyň täze sany çapdan çykdy
«Serhet abat — Döwlet abat» atly harby-watançylyk, jemgyýetçilik-syýasy we edebi-çeper žurnalynyň nobatdaky sany çapdan çykdy.
Žurnalyň başky sahaplaryny hormatly Belent Serkerdebaşymyzyň ýurdumyzyň Ýaragly Güýçleriniň taýýarlyk we söweşjeň ukybyny duýdansyz barlamak maksady bilen, degişli düzümleri dessin söweşjeň taýýarlyk ýagdaýyna getirmek barada beren buýrugy esasynda Milli Goşunymyzyň ähli şahsy düzümlerini gatnaşmagynda geçirilen harby-okuw türgenleşigi, şeýle-de milli Liderimiziň serhetçiler bilen duşuşyp, olara mukaddes çäkleri goramakda ýakyn syrdaşa öwrüljek alabaý güjükleriniň ýedisini sowgat bermegi bilen baglanyşykly buýsançly hem taryhy waka barada ýazylan makalalar bezeýär.
Žurnalyň indiki sahypasynda ýakyn aýlarda ýurdumyzda boljak uly syýasy çäre — «Awaza» milli syýahatçylyk zolagynda geçiriljek birinji Hazar ykdysady forumy baradaky makala ýerleşdirilen. Beýik Ýeňşiň 74 ýyllygy, serhetçileriň harby lybaslarynyň täze görnüşi, Türkmenistanyň Konstitusiýasynyň we Türkmenistanyň Döwlet baýdagynyň güni mynasybetli ýazylan täsirli makalalar žurnalyň sahaplarynda öz beýanyny tapýar.
Beýik akyldar Magtymguly Pyragynyň mertlik, watansöýüjilik hakyndaky goşgulary ýerleşdirilen sahypalar bolsa okyjylarda uly täsir galdyrar. Ýurdumyzda giň gerime eýe bolýan sport syýasaty, geçirilýän iri sport çäreler, serhetçi türgenleriň sport üstünlikleri hakynda, Serhet institutyny tapawutlanan bahalar bilen tamamlan Batyr Nobatowyň ýürek buýsanjyny beýan edýän suratly makalalar hem žurnalyň sahypalaryny bezeýär.
Hormatly Prezidentimiziň «Atda wepa-da bar, sapa-da» atly kitabyna, serhetçi esgerleriň Ýaragly Güýçleriň ätiýaçlygyna ugradylyş dabarasy bilen bagly makalalar bolsa täsirliligi bilen okyjylar köpçüliginiň söýgüsine eýe bolar.
Žurnalyň aralyk bezeg sahypasynda ýerleşdirilen suratlar, esger kalbynyň joşgunyndan dörän şygyrlar, deňizçi serhetçileriň, halypa serhetçi Gurbanmämmet Annaberdiýewiň gulluk durmuşyndan durmuşyndan, şeýle-de türkmen alabaý itleriniň aýratynlyklary, serhet goragyndaky ähmiýeti dogrusynda söhbet açýan makalalalar hem žurnalyň sahypalarynda öz beýanyny tapýar. Şeýle-de žurnalda ýerleşdirilen gullugymyzyň kömekçi hojalygynda ýetişdirilýän önümler, şöhratly taryhymyz, adam häsiýetleriniň aýratynlyklary dogrusyndaky makalalar we beýleki eserler okyjylarymyzyň göwnünden turar diýip umyt edýäris.
«Serhet abat — Döwlet abat».


text:
Hormatly Prezidentimiziň pähim-parasatly, öňdengörüji baştutanlygynda, dünýäde parahatçylygy, dost-doganlygy, ynsanperwerligi, agzybirligi öňe sürýän we merdana pederlerimiziň mukaddes watançylyk ruhuna ýugrulan ýol-ýörelgelerinden ugur alýan, beýik ösüşleriň belentliklerine sary bedew batly gadam urýan hemişelik Bitarap Türkmenistan döwletimiz özüniň syýasy durmuşynda dünýäde ykrar edilýän hem-de raýatlaryň hukuklaryny we azatlyklaryny goramaga gönükdirilen demokratik ýoluny saýlap aldy.
Şol demokratik özgertmeleriň çäklerinde biziň jemgyýetçilik-syýasy durmuşymyzda demokratik ýörelgeleri has-da berkitmek maksady bilen, Türkmenistanyň Konstitusiýasynyň 17-nji maddasy esasynda Türkmenistanda syýasy köpdürlüligiň we köp partiýalylygyň ykrar edilýändigi kesgitlenildi. Bu demokratik ýörelgeleriň netijesinde, türkmen jemgyýeti hil taýdan özgerdi, ösdi. Onda emele gelen sazlaşyk bolsa syýasy köpdürlüligiň we köp partiýalylygyň döremegine, dürli gatlaklaryň pikirlerine çuň hormat goýulmagyna getirdi.
Ýurdumyzda käbir saýlaw okruglary boýunça ygtyýarlyk möhletinden öň çykyp giden Türkmenistanyň Mejlisiniň deputatlarynyň, welaýat, etrap, şäher Halk maslahatlarynyň we Geňeşleriň agzalarynyň ýerine 2019-njy ýylyň 31-nji martynda köp partiýalylyk şertlerinde geçirilen demokratik saýlawlar hem munuň şeýledigini äşgär edýär. Mysal üçin:
Türkmenistanyň Mejlisiniň saýlanylan deputatlarynyň, welaýat, Aşgabat şäher hem-de etrap, şäher Halk maslahatlarynyň we Geňeşleriň saýlanylan agzalarynyň jemi 125-siniň hil düzümine ser salanymyzda,
– olaryň 88,00 göteriminiň erkeklerdigini, 12,00 göteriminiň bolsa zenanlardygyny;
– ýaşy boýunça: 24,80 göteriminiň otuz ýaşa çenli, 23,20 göteriminiň otuzdan kyrk ýaşa çenli, 24,00 göteriminiň kyrkdan elli ýaşa çenli, 28,00 göteriminiň bolsa elliden ýokary ýaşly raýatlarymyzdygyny;
– bilimi boýunça: 46,40 göteriminiň ýokary, 36,80 göteriminiň ýörite orta, 16,80 göteriminiň orta bilimlidigini;
– işleýän ulgamy boýunça: 2,40 göteriminiň senagat, gurluşyk, 0,80 göteriminiň ulag we aragatnaşyk, 20,00 göteriminiň oba we suw hojalyk, 21,60 göteriminiň ylym, bilim, 1,60 göteriminiň medeniýet we sungat, 3,20 göteriminiň saglygy goraýyş, 2,40 göteriminiň durmuş üpjünçiligi, 2,40 göteriminiň maliýe we ykdysadyýet, 45,60 göteriminiň bolsa ýurdumyzyň beýleki ulgamlarynda zähmet çekýän adamlardygyny;
– milleti boýunça: 95,20 göteriminiň türkmen, 4,80 göteriminiň özbek milletlerindendigini görmek bolýar.
Şunuň bilen birlikde, geçen saýlawlar boýunça bellige alnan milli synçylaryň hem jemi 357-siniň hil düzümine ser salanymyzda,
– olaryň 61,62 göteriminiň erkeklerdigini, 38,38 göteriminiň bolsa zenanlardygyny;
– ýaşy boýunça: 27,73 göteriminiň otuz ýaşa çenli, 25,49 göteriminiň otuzdan kyrk ýaşa çenli, 24,65 göteriminiň kyrkdan elli ýaşa çenli, 22,13 göteriminiň bolsa elliden ýokary ýaşly raýatlarymyzdygyny;
– bilimi boýunça: 49,02 göteriminiň ýokary, 40,06 göteriminiň ýörite orta, 10,92 göteriminiň orta bilimlidigini;
– işleýän ulgamy boýunça: 2,80 göteriminiň senagat, gurluşyk, 0,28 göteriminiň ulag we aragatnaşyk, 8,41 göteriminiň oba we suw hojalyk, 27,17 göteriminiň ylym, bilim, 5,60 göteriminiň medeniýet we sungat, 6,16 göteriminiň saglygy goraýyş, 0,56 göteriminiň durmuş üpjünçiligi, 2,24 göteriminiň maliýe we ykdysadyýet, 46,78 göteriminiň bolsa ýurdumyzyň beýleki ulgamlarynda zähmet çekýän adamlardygyny;
– milleti boýunça: 94,96 göteriminiň türkmen, 5,04 göteriminiň bolsa özbek milletlerindendigini görmek bolýar.
Umuman, dalaşgärleriň, saýlaw toparlarynyň agzalarynyň we milli synçylaryň ýurdumyzyň syýasy partiýalary, jemgyýetçilik birleşikleri, degişli saýlaw okruglarynyň raýatlar toparlary, şeýle hem dalaşgärleriň özleri tarapyndan hödürlenilmegi, bellenilmegi bolsa, biziň jemgyýetçilik-syýasy durmuşymyzda syýasy köpdürlüligiň we köp partiýalylyk ýörelgeleriniň dabaralanýandygynyň aýdyň subutnamasydyr.
Aslynda, biziň ýurdumyzda saýlawlaryň agzybirlikde, asudalykda we guramaçylykly geçirilmeginiň özi, saýlaw toparlarynyň, syýasy partiýalaryň, jemgyýetçilik birleşikleriniň, raýatlar toparlarynyň, dalaşgärleriň, milli synçylaryň, umuman ähli saýlaw işlerine gatnaşyjylaryň öňde goýýan maksatlarynyň milletiň we döwletiň bähbitlerinden ugur alýandygyny görkezýär. Munuň özi bolsa biziň ata-babalarymyzyň ýol-ýörelgelerine kybap gelýän milli demokratiýamyzdyr.
Bilşimiz ýaly, hormatly Prezidentimiz 2019-njy ýylyň 5-nji aprelinde sanly wideoaragatnaşyk arkaly geçirilen Türkmenistanyň Ministrler Kabinetiniň mejlisinde Türkmenistanda Saýlawlary we sala salşyklary geçirmek baradaky Merkezi toparyň başlygynyň şu ýylyň mart aýynyň soňky ýekşenbesinde geçirilen saýlawlar baradaky hasabatyny jemläp, şol gün saýlaw uçastoklaryna gelip, has mynasyp dalaşgärlere öz seslerini beren adamlaryň ählisine tüýs ýürekden minnetdarlyk bildirdi.
Ses beren adamlaryň köp bolmagy, onuň netijeleri biziň üçin, jemgyýetimiz üçin örän möhümdir. Sebäbi bu biziň ýurdumyzyň raýatlary hökmünde öz pikirimizi erkin beýan etmäge, döwlet meseleleri boýunça çözgütleri kabul etmäge Konstitusiýamyzda berkidilen hukugymyzdyr.
Türkmenistanda kämil demokratik jemgyýet döredildi, raýat institutlary pugtalandyrylýar, munuň özi ýurdumyzda hereket edýän üç sany syýasy partiýanyň öz wekillerini hödürläp, demokratik saýlawlaryň geçirilmegine goşantlaryny goşmagyna mümkinçilik berdi. Bu bolsa jemgyýetimizde demokratiýanyň ösen derejesini görkezýär – diýip, täze saýlananlary halkyň wekilleri bolmaga hukuk alandyklary bilen gutlady we munuň özi iş ýüzündäki demokratiýadyr! — diýip belledi.
Şeýle-de, hormatly Prezidentimiz Gurbanguly Berdimuhamedow Türkmenistanda Saýlawlary we sala salşyklary geçirmek baradaky Merkezi toparyň başlygy G.Myradowa saýlawlary taýýarlamaga işjeň gatnaşan adamlaryň ählisine Ministrler Kabinetiniň adyndan minnetdarlyk bildirmegi tabşyrdy.
Munuň özi ýatdan çykmajak buýsançly waka bolmak bilen, «Türkmenistan — rowaçlygyň Watany!» diýlip yglan edilen ýylyň mart aýynyň soňky ýekşenbesinde geçirilen saýlawlara berlen ýokary bahadyr.
Elbetde, bu aýdylanlaryň hemmesi, ýurdumyzda saýlawlaryň demokratik ýörelgeler esasynda geçirilýändiginiň, Türkmenistanyň ählumumy ykrar edilen halkara kadalaryna, demokratik ýörelgelere ygrarlydygynyň aýdyň subutnamasy bolup durýar.
Saýlaw ulgamynyň kämilleşmegine uly üns berýän, Türkmenistanyň merdana halkyny agzybirlikde, asudalykda, demokratik ýol bilen bagtyýar geljege alyp barýan Arkadag Prezidentimize alkyş aýdýarys.
Hormatly Prezidentimiziň janynyň sag, ömrüniň uzak, mertebesiniň belent bolmagyny, il-ýurt bähbitli tutumly işleriniň mundan beýläk-de hemişe rowaç almagyny arzuw edýäris.
Amangeldi GANDYMOW,
Türkmenistanda Saýlawlary we sala salşyklary geçirmek baradaky Merkezi toparyň kätibi.


text:
Merkezi Waşingtonda ýerleşýän hukuk goraýjy topar “Freedom House” Birleşen Ştatlarda “demokratiýa görkezilýän garşylyk” tutuş dünýäde “syýasy hukuklara we raýat erkinliklerine howp abandyrýar” diýip, duýduryş berýär.
Guramanyň “2019 dünýäde erkinlik” atly hasabatynda global demokratiýa boýunça dürli ýurtlar barada ýekän-ýekän durlup geçilip, 2018-nji ýylda bolan oňaýsyz wakalara garalýar. Syýasy hukuklaryň we raýat erkinlikleriniň 68 ýurtda aşaklap, diňe 50 ýurtda öňegidişleriň bolandygy aýdylýar.
5-nji fewralda jemgyýetçilige ýetirilen hasabatda “global erkinligiň 13 ýyl bäri yzygiderli aşaklamagy” diýilýäne gönükdirilen tankyt Orsýeti, Eýrany, Azerbaýjany, Çernogoriýany, Serbiýany, Wengriýany, şeýle em Orta Aziýanyň öňki üç sowet respublikasyny öz içine alýar.
Hasabatyň jildiniň ýüzünde ýerleşdirilen karikaturada bolsa “erkinlik” sözüni ýakyp duran oduň başynda elleri şamçyragly Orsýetiň prezidenti Wladimir Putin bilen Türkiýäniň prezidenti Rejep Taýýyp Erdogan dur.
Karikaturada Saud Arabystanyň şazadasy Mohammed bin Salman oda nebit guýýar, ýaýraýan ýalynlary hem Eýranyň, Hytaýyň, Wenezuelanyň, Wengriýanyň liderleri güýçlendirýärler, Birleşen Ştatlaryň prezidenti Donald Tramp otda bir marşmallowny gyzardýar.
Hasabatda Birleşen Ştatlarda demokratiýanyň “global ölçegler boýunça berkligine galýandygy”, ýöne “geçen sekiz ýyllykda onuň aşa ysgynsyzlaşandygy” bellenip, Trampyň “kanunçylyga, faktlara esaslanýan žurnalizme, şeýle hem demokratiýanyň beýleki prinsiplerine we kadalaryna edýän häzirki hüjümleriniň demokratiýanyň aşaklamagyna getirmegi” mümkin diýilýär.
2018-nji ýylda Birleşen Ştatlarda “ýurdy kanun boýunça dolandyrmakda aşaklama” bolandygy, bu ýagdaýyň amarikan demokratiýasyny “Gresiýa, Horwatiýa we Mongoliýanyň derejesine” getirip, onuň Germaniýa we Britaniýadaky ýaly demokratiýalardan juda aşakladandygy aýdylýar.
Çykdajylarynyň uly bölegi Amerikan hökümeti tarapyndan meliýeleşdirilýän “Freedom House” aýratyn-da Trampyň administrasiýasyny pena sorap gelýänleriň kanuny hukuklaryny “nädogry” çäklendirimekde tankytlaýar. Hasabatda “bosgunlary ýerleşdirmekda diskriminasiýa aç-açan aýan boldy, immigrasiýa kanunynyň berjaý edilmegi we tussaglyk siýasaty aşa yzgytsyz ýa-da eden-etdilikli alnyp baryldy” diýilýär.
“Beýleki milletler Birleşen Ştatlarda bolup geçýän zatlarda öz liderleriniň hereketleriniň alamatlaryny görýärler. Amerikan demokratiýasynyň häzirkisi ýaly ýaramazlaşmagy tutuş dünýäde demokratiýanyň aşaklamagyny çaltlandyrar” diýip, “Freedom House” guramasnyň başlygy Mihaell Abramowitz aýdýar.
Abramowitz: “Birleşen Ştatlarda demokratiýanyň gowşamagy Donald Trampdan başlananok. Ýöne prezidentiň ritorikasy we hereketleri esasy howpsuzlyk çärelerini, şol sanda ýurduň kanun boýunça dolandyrylmagyny, şeýle-de saýlawlaryň erkin we adalatlydygyna bolan ynamy gowşadýar” diýýär.
Hasabatda bellenmegine görä, Orsýet bilen Eýran “öz serhetlerinden daşardaky öňki raýatlaryny, sürgünlikdäkileri we diasporany nyşana alýan” we sany barha artýan hökümetleriň hatarynda durýar.
“Freedom House golaýda daşary ýurtlardaky syýasy dissentleri zulum-sütem, ekstradisiýa haýyşnamalary, ogurlamak we hatda öldürmek bilen nyşana alýan 24 ýurdy sanap geçýär. Bular Orsýet, Hytaý, Türkiýe, Eýran we Saud Arabystany ýaly uly döwletleri-de öz içine alýar” diýip hasabatda aýdylýar.
Putin bilen Azerbaýjanyň prezidenti Ylham Alyýew 2018-nji ýylda täze prezidentlik möhletini gazandylar. Ýöne saýlaw kampaniýalarynda “garaşsyz mediýa we raýat jemgyýetini basyp ýatyrmak, döwletiň serişdelerinden galp peýdalanmak, hakyky syýasy garşydaşlary yzarlamak, şeýle hem gös-göni galplyk ýaly taktikalardan peýdalanyldy”.
Ermenistan “Freedom House” tarapyndan öwgä mynasyp hasaplanan ýurtlaryň arasynda durýar. Muňa sebäp bolan “reforma pikirli” oppozision lider Nikol Paşiniýanyň gazanan ýeňişi. Paşiniýan 2018-nji ýylda “Häkimiýet başyndaky [Serž Sarkisian] möhlet çäginden sypyp, öz hökümdarlygyny uzaltmaga synanyşandan soňra” geçirilen irki saýlawlarda premýer-ministr boldy.
Hasabatda bu waka “üstünlik mümkin däle meňzeýän ýurtlarda-da adamlaryň erkinlige, jogapkärçilige, mertebä ymtylýanlygyna şaýatlyk edýär” diýilýär.
“Freedom House” Ýewropa Bileleşiginiň agzasy Wengriýa ozal syýasy taýdan “erkin” diýip baha beripdi. Ýöne bu ýurt bu gezek “ýarym erkin” diýen bahany aldy. Muňa hem sebäp bolan premýer-ministr Wiktor Orbanyň “Fidesz” partiýasynyň mediýa, dini toparlara, akedemiýa, hökümete degişli däl guramalara we hususy sektora edýän “dowamly hujümleri”.
Goňşy Serbiýa “Freedom House” guramasynyň aýtmagyna görä, “saýlawda bolýan bidüzgünçilikler, garaşsyz žurnalistlere kanuny taýdan ýanalmagy, olaryň garalanmagy we prezident Aleksandar Wuçiçiň ähli ygtyýarlyklary öz elinde saklamagy sebäpli “erkin” diýen bahadan “ýarym erkine” getirildi.
Hasabatda Çernogoriyanyň prezidenti Milo Djukanowiç hem “döwlet ygtyýarlygyny öz we öz ýaranlarynyň elinde jemlemegi, ýurdy oňat dolandyrmagyň esasy ölçeglerini bozýandygy üçin tankytlanýar.
Hasabatda “erkin däl” ýurtlaryň toparyna goşulan Orta Aziýanyň üç ýurdy - Türkmenistan, Täjigistan we Özbegistanyň syýasy hukuklar we raýat azatlyklary boýunça dünýäde iň ýaramaz ýurtlaryň hatarynda durýandygy aýdylýar.
Netijede bu Orta Aziýa döwletleri Siriýa, Günorta Sudan, Eriteriýa, Demirgazyk Koreýa, Sudan Merkezi Afrika Respublikasy we Liwiýa ýaly ýurtlaryň toparyna goşulypdyr.
“Freedom House” muňa garamazdan ozal “iň ýaramazyň ýaramazy” sanawynda duran Özbegisany az-kem taryplaman duranok.
Hasabat prezident Şawkat Mirziýoýewiň ýolbaşçylygynda “ýene bir ätiýaçlykly gowulanma ýylyny” oňat garşylap, onuň hökümetiniň “syýasy tussaglary boşatmagy” we hökümete degişli däl gurmalara girizilen çaklendirmeleri “ýeňelleşdirmegi dowam etdirendigini” belleýär.
“Freedom House” Hytaýy “bir milliondan agdyk etnik uygurlary, gazaklary we Huileri” zor bilen “gaýtadan terbiýeleýiş” merkezleri diýilýän lagerlerde saklaýandygy üçin ýiti tankyt astyna alynýar we bu merkezlerden “rehimsiz gynama we tussaglaryň ölümi baradaky habarlaryň gelip gowuşýandygyny” belleýär.


text:
Içindäkiler — Blinçik dolama taýynlamak üçin gerekli azyk harytlary
- 300 gram üwelen et
- 1 sogan
- 3 bolgar burç
- 1 diş sarymsak
- Ukrop, petruşka
- Duz, burç
- Suýuk ýag
- 1 stakan kefir
- 1 stakan un
- 1 stakan suw
- 2 ýumurtga
- 1 çemçe şeker
- 2 çemçe suýuk ýag
- Hamyr gabardyjy paraşok
- Duz
- 1 ýumurtga
- Galata uny, duzly köke ýa-da suhari owuntygy
- Suýuk ýag
Taýynlanyşy / bişirilişi
- Ilki bilen blinçik edeli. Bir gapda ýumurtgany mikser bilen garmaly, duz goşmaly. Gaýnak suw haýaldan goşup garmaly. Gatyk goşup garmaly. Un bilen gabardyjyny aýry gapda garyp azajukdan hamyra goşup garmaly. Şeker we ýag goşup ýene garmaly. Aşagyna ýelmeşmeýän skowarodkada blinçigi iki ýüzüne owürüp bişirmeli. Mende 8 sany blinçik boldy.
- Içine goşmaly sogan, bolgar burç we otlary dogramaly, üwelen et bilen gowurmaly.
- Blinçigiň içine etli garyndyny goýup iki gyrasyny içe epläp rulet edip oramaly. Ýumurtga we galata unyna bolap ýagly skoworodkada gyzartmaly. Gaýmal bilen saçaga goýmaly. Işdäňiz açyk bolsyn!
Suratlary
-
Bu resepti etdiňizmi? Suradyny iberiň.


text:
TM HYZMAT BILMELI
"Ene dünýäň ýaraşygy" oýlanma
"Ene dünýäň ýaraşygy" oýlanma
ENE - Seni ýagty jahana indirip bu owadan dünýä getiren ynsan,iñ mähriban adamdyr.Bu ajaýyp dünýäniñ gowylyklarny saña nagyşeden bir melekdir.Gije-gündiz seniñ bagtly bolmagyñy Alladan dilän ejeñ mährinden, didaryndan zyýada zat ýokdur.
Yssy gujagynda meýmiräp ýaý- nap,mähri siñen ojagynda hiç bir zadyñ pikirini etmän gamyny iý-män ýaşan günleriñ iñ eziz iñ süýji günleriñ bolsa gerek.
Ilkinji gezek eline alyp seniñ possujak bägüliñ ysy gelip duran näzijek ýañagyña ýüzüni goýup şeýle bir süýjilik bilen bagryna basan enäniñ gursagyna inýän mähir-muhabbet, tükeniksiz derýany göz öñüne getirýär.Sen enäniñ ýüregine täsin bir gudurat bilen inýän gyzgynlyk mähir söýgi bilen ulalansyñ.Enäniñ ýüregindäki şol mähir seniñ kalbyñy çoýup on iki süññüñe ýaýrandyr.
Sen şol yssylygy,mähremligi ýüregine siñdirip kemala gelensiñ.
Ejeñ seniñ üçin dünýäde iñ owadan iñ mähriban zenandyr.
Onuñ saña mähribanlyk bilen bakýan gözleriniñ suraty seniñ gozlerinde,ýüregiñde ömürlik çekilendir.Sen ol mähriban keşbi ol diýdeleri nirede bolsañam unudyp bilmersiñ.Seniñ keşbiñi, oturyp-turşuñy hereketlerini ejeñe meñzedenlerinde bolsa, öz ýanyñdan monça bolup begenersiniz."Ejeme meñzäp bilsem armanym näne "diyip oña bolan söýgüñi,guwanjyñy bildirersiñ.Bu dünýäde ejeli hem kakaly ýaşamagyñ nähili bagtlydygyny,mertebedigine sen ýaşajyk çaga wagtyñ doly düşünmese ñem ol bagtyñ hiç bir zat bilen deñäp bolmajakdygyna aýlar-günler geçdigiçe göz ýetirersiñ.Eje bilen dünýäniñ şeýle owadandygyny tebigata görk berip duran hiç mahal sowulmajak,könelmejek,yitmejek,reñkleriñ sazlasygyny görersiñ,ýaşaýşyñ elýetmez süýjülügini duýarsyñ.Kakañ bilen arkalydygyñy illi-günli,dostly-ýarly deñli-derejelidigiñi bilersiñ.Çünki ejeli,kakaly dünýäniñ mährinden gözelliginden süýjülüginden hiç ganyp bolmaz.
Awtor: Gurbansähet Aşyrow
Hekaýa baha ber:
Okaldy: 1. Şü gün okaldy: 1
Hekaýa hakda pikiriňiz paýlaş! (diňe adyňyzy görkezseňiz bolýar)
(10)
Ejemjana döneŷin allajan ejemjanyñ ŷaşyny uzak jannyny sag içen suwuna derman atsyn
Salam.Hormatly awtor Gunansahet Aşyrow size kop minnetdar.Kop basdan gecirmeler hekayalar wakalar oylanmalar bar yone hic biri ejemiz hakdaky oylanmanyz yaly gowy dal.Tazelerine sabyrsyzlyk bn garasyan hormatly Gurbansahet Asyrow. 😇😇😇EJEMJAN MEN SIZ BILEN BAGTLY MAHRIBANYM MANA SIZDEN BASGA HIC ZAT HIC KIM GEREKDAL.SIZ MENIN BAHASYNA YETIP BOLMAJAK BAYLYGYM.SIZIÑ ENEŞJAN GYZYÑYZ (MAŞAJYGYNYZ)
Gaty dogry ene atalarymyzyn bahasyna yetip bolmaz hic hacan sonun ucin dunyade barkalar gadyryny bilin yaslar
Mähribanlarymyzyñ waspyny çeperçilik bilen beyan edipsiñiz. Az owlak grammatik yalñyslara üns berilse has gowy bolardy.
👍👍👍👍👍Gaty gowy we dogry berekella
Ahli hekayalan sanawynda yalnyslyk gidipdir, inni 6njysy acylya bassanyz
gaty gowy gaty begendim... Size sorag bermekci NESIBEDE BOLMASA BOLMAJAK EKEN 6 so hekayany basamda 5 bolumini acya ne sebapden bolup biler sizdede boludymy hic taze yazylanlary acanok...jogaba garasyan kim sebabini bilse admin siz bilsenizem yazayyn....
Tuweleme Ata Enan bahasy bolmaz eline saglyk.
Tüweleme, hiç neneň däl. Gaty gowy. Arassa ýalňyşsyz ýazmaga-da ökde. Tekstiňiz 96.8% arassa. Bu dereje ha-as ýokary derejäni görkezýär. Onda näme, işiňiz şowly bolsun!
Tuveleme one isin sovly dogamyna garasyas
Teswir galdyr
Hekaýany haladyňmy? Onda salgysyny (ssylkasyny) dostlaryň bilen paýlaş!
TM HYZMAT-dan REKLAMA
-
Ashgabat Restoran
-
Покупаю золото
Kompanýa hakynda
E-mail: support@tmhyzmat.com
Merkez: Türkmenistan, Aşgabat, Berzeňňi
Wekilimiz: Türkmenistan, Mary welaýat, Mary şäher
Resmi statistika maglumaty
TM HYZMAT INTERNET SERVICES - 2019


text:
Ene-perzent iki ten, bir jandyr. Perzent enäň bagrynyň parasydyr, gujakda ýüregi ýyladýan közdür, emedekläp ýörenje mähirdir. Soňra … Soňra tirkeş-tirkeş gelen aýralyklar bilen synasyny ýakan gora öwrüler, ýürege sanjylan tyga-naýza…
Ýetginjeklik ýaşa ýetende hamrak ejeň söýgüsine gödeklik bilen jogap berip başlarsyň.Muňa ene ýüregi näçe ezilse-de syr bermez: “Oglum ýigit çykyp barýar” diýer begener. Soňra eneň seni Watan gullugyna ugradar. Şonda enäniň gözleri ýaşlam bolsa, ýüregi ganatlydyr. Ene perzendine näçe “balam, balam” diýse-de, jigerbendiniň ilki bilen Watanyň ogludygyna düşünýändir. Çünki Watanyna ysnat getiren oguldan ene-de bizardyr. Watan gullugynda duran oguldan enäniň başy buýsançlydyr. Emma, başy howaly ogul, sen bu zatlary bilmersiň. Uzyn hatyň içinde “Nähili ejemem ýagşymy?” diýen iki setiriňi eneň görgüli telim gezek okadar. Munuň bilenem kaýyl bolman şol ýeke jümläňi içindenem doga kimin gaýtalap gezer. Ol janyndan eý görýän perzendini mukaddeslerine, Watanyna, ar-namysyna bagyş etmegi beýik pidakärlik saýar, ondan teselli tapar…
Perzendi talyp bolup okuwa barýan enäniň ýüregi guş bolup uçar. Oglunyň kitaplaryny alyp öýden çykanyny görüp, penjireden ony assyrynlyk bilen synlar. Ene Alladan “Oglumy gözden-dilden gora” diýip dileg etse-de, göz guwanjyny owadan gyzlardan gabanar. Ene her näçe gabansa-da, gorasa-da, ahyr bir perizadyň jadylaýjy nazaryndan göwün şadyny gorap bilmez. Ýene enäniň gözünden ýaş syrygar. Goşa kepderi deý gaşynda oturan ogul bilen gelin ol ýaşyň manysyna entekler düşünmez …
Ene perzendini durmuşynyň her öwrüminde uly alada galar. ol her kötelde hopugar, göz ýaşyna erki ýetmez. Ol köp aglar, körär, tütär, ýanar. Özi aglap, özi diňen mahallary käte teselli tapsa, käte-de agysyna bogular. Perzendiň geldi-geçer, biweç ýaşap ölse näme diýjek? Ine, şonda enäniň dili tutular. Gijeler aýdan hüwdüsi agy bolup gulagynda ýaňlanar. Şonda ene söýgüsini perzentden gysganarsyň. Emma, “Ene, dur beýle kökenek bolma, “Oglum!” diýip allalanyň kim bolup ýetişjegini näbilýäň?” diýebilmersiň. Diýäýeňde-de ene seni asla diňlemezem. O söýgi, mähir oňa Alla tarapyn berlendir. Perzendem enesini şol söýgüniň ondan biri ýaly söýüp bilsedi, belki-de ýer ýüzünde näletkerde ogul galmasa-da galmazdy. Enäniň gara bagry şeýle ogullardan ýanmasa-da ýanmazdy…


text:
Türkmenistanyň Halk Maslahaty
25-nji sentýabrda döwlet Garaşsyzlygymyzyň XXVII ýyllyk baýramçylygynyň öňüsyrasynda paýtagtymyzda hormatly Prezidentimiziň ýolbaşçylygynda Türkmenistanyň Halk Maslahatynyň birinji mejlisi geçirildi.
Berkarar döwletimiziň bagtyýarlyk döwrüniň «Türkmenistan — Beýik Ýüpek ýolunyň ýüregi» ýylynda ýurdumyzyň baş baýramynyň öň ýanynda jemgyýetimiziň we döwletimiziň durmuşynyň has möhüm meselelerini ara alyp maslahatlaşmak üçin geçirilen umumymilli maslahat halkymyzyň jebisligini, döredijilik kuwwatyny, zähmet işjeňligini has-da ýokarlandyrdy, baýramçylyk ruhuny has-da belende göterdi.
Ýurdumyzyň durmuşynda şanly waka öwrülen Türkmenistanyň Halk Maslahatynyň birinji mejlisinde hormatly Prezidentimiz ýygnananlaryň öňünde uly maksatnamalaýyn çykyş etdi. Şol çykyşynda döwlet Baştutanymyz Garaşsyzlygyň egsilmez güýjünden ylham alyp, ýurdumyzda ähli ulgamlar babatda gazanylan üstünlikler barada birin-birin durup geçdi.
Hakykatdan-da Garaşsyzlyk ýyllary içinde ýurdumyzda köp pudakly ykdysadyýet döredildi. Orta we kiçi hususy telekeçilik yzygiderli ösdürilýär. Bilim, ylym we tehnologiýa ulgamlarynda giň gerimli özgertmeler amala aşyrylýar. Oba hojalygyny özgertmek, döwrebaplaşdyrmak boýunça alnyp barylýan işler has-da guwandyryjydyr. Welaýatlarda iri maldarçylyk toplumlary gurulýar, oba hojalyk önümleri bilen ýylyň bütin dowamynda üpjün etmäge mümkinçilik berýän iri ýyladyşhana hojalyklary döredilýär. Milli Liderimiz şol taryhy çykyşynda oba hojalyk ulgamynda netijeleriň pesdigine ünsi çekip, obasenagat toplumynyň işini üýtgedip gurap, ýerden bol hasyl almagyň, düýpli özgertmeleri geçirmegiň hem-de dolandyryş usullaryny kämilleşdirmegiň amatly ýollaryny gözlemelidiginiň wajypdygyny nygtady we mejlise gatnaşyjylara obasenagat toplumynyň işini gowulandyrmak boýunça teklipleri hödürledi. Milli Liderimiziň pes önümçilik görkezijileri we düşewüntsiz daýhan birleşikleriniň oba hojalyk ýerleri alnyp, has gowy işlemäge ukyply önüm öndürijilere berilmegi, şu maksat bilen, kanunçylyga laýyklykda, ýörite ýer gaznasyny döretmegi hem-de iş toparynyň çözgüdi esasynda ýerleri 99 ýyl möhlet bilen isleg bildirýänlere bermek barada teklipleri ählumumy maslahata gatnaşyjylar tarapynda gyzgyn goldaw tapdy. Döredilen şeýle mümkinçilikleriň, ýeňillikleriň oba zähmetkeşleriniň bol hasyl almaga höwesini has-da artdyrjagy aýdyň hakykat.
Daşky gurşawy goramak, tebigy baýlyklarymyzy aýawly saklamak we artdyrmak, ekologiýa taýdan arassa gurşawy döretmek türkmen döwletde möhüm syýasy ugurlaryň biridir. Çünki biziň ýaşaýyş-durmuşymyz, saglygymyz tebigat bilen berk baglanyşyklydyr. Hormatly Prezidentimiz taryhy maslahatda şu nukdaýnazardan hem birnäçe teklipleri öňe sürdi.
Bilşiňiz ýaly, döwletimiz tarapyndan geçiş döwründe ilatyň durmuş goraglylygyny üpjün etmek maksady bilen, gazdan, elektrik energiýasyndan, agyz suwundan we nahar duzundan mugt peýdalanylmagy, ýaşaýyş jaýlary we edilýän jemagat hyzmatlary üçin ujypsyz bahalaryň bellenilmegi ýaly deňsiz-taýsyz ýeňillikler döredildi. Netijede halkymyzyň ýaşaýyş-durmuş derejesi görnetin ýokarlandy. Abadan durmuşly halkyň döredijilik kuwwatynyň artmagy netijesinde bolsa döwletimiziň ykdysady kuwwaty berkedi. Bu bolsa her adamyň durmuşyna özüniň oňyn täsirini ýetirýär. Her maşgala gazanç etmek, çagalary ekläp-saklamak üçin giň mümkinçilikler açyldy. Şunuň bilen baglylykda, milli Liderimiz taryhy maslahatda döwlet tarapyndan mugt berilýän şol serişdeleriň, şeýle hem ýaşaýyş jaýlarynyň we jemagat hyzmatlarynyň tölegleriniň esaslandyrylan ulgamynyň ýola goýulmagynyň maksada laýyk boljakdygyny belledi.
Tebigy baýlyklarymyz, ýurdumyzyň ösen ykdysady mümkinçilikleri diňe häzirki däl-de, eýsem, geljekki nesillerimize hem hyzmat etmelidigi hakyndaky hakykat Gahryman Arkadagymyzyň bu teklibiniň hem halk tarapynda oňlanylmagyny şertlendirdi.
Umumymilli forumda hormatly Prezidentimiz, Halk Maslahatynyň Başlygy «Oba hojalyk pudagynda geçirilýän özgertmeleri has-da kämilleşdirmek hakynda» Karara, «Türkmenistanyň ilatyny elektrik energiýasy, gaz, agyz suwy we nahar duzy bilen üpjün etmegi tertipleşdirmek hakyndaky» Karara, ýaşaýyş jaý-jemagat hyzmatlarynyň bahalaryny tertipleşdirmek hakynda Karara gol çekdi. Şeýle-de milli Liderimiz Halk Maslahatynyň indiki mejlisini 2019-njy ýylyň 25-nji sentýabrynda Aşgabat şäherinde çagyrmagy teklip edip, oňa degişli Karara-da gol çekdi.
Halk Maslahatynyň birinji mejlisine “Türkmenstandartlary” baş döwlet gullugynyň işgärlerinden hem wekiller gatnaşdy.
Milli demokratiýamyzyň dabaralanmagyna, halk häkimiýetiniň berkarar edilmegine, halkyň abadan durmuşynyň üpjün edilmegine gönükdirilen ähli zerur şertleri döredýän Gahryman Arkadagymyzyň jany sag, belent başy aman bolsun!


text: Soymek yaly erbet hem suyji hemde tasin zat barmyka su yasalyan dunyamizde. Yone soyyanimiz ucin hemmamiz jomart we gaty gysyk. Aydaly Bir gyz ucin ahli zadyn eyesi yaly olara seyle yenillik bilen bir demde paylap beryas... Mysal ucin daglary, duzleri, deryalary, hatda ummanlaram gozumizi gyrpman soyyanimiz ucin ecilyas. Bir demligem bolsa olara oz soygumizde sahydygymyzy gara gozli ajayyp gozellere ynandyryarys. Yone bir gun gelyar hakyky sahy bolmaly gunun gelyar. Galyn tolap gyz almaly wagtymyz bolsa sahylygy oymuzde taslap, gyzy mugtjak alyp gacyasss... Bile girip, bile çyksaň öýden sen, Ömürbaky bagtly borun öýdensiň. Ertekiler tamamlanýar toý bile, Durmuş weli başlanýandyr toýdan soň... awtor: P. Muhyyew we O.Sh.N


text:
Türkmenistanyň prezidentiniň uçary bir hepdäniň dowamynda ikinji gezek Germaniýa geldi.
“Türkmenistanyň Hronikasy” neşiriniň flightradar24.com saýtyna salgylanyp ýazmagyna görä, Türkmenistanyň prezidentiniň Boing 737 uçary 14-nji iýun güni ir sagat 7-de Frankfurt aeroportuna gelip gondy.
Bu uçar şondan 2,5 sagat soň Germaniýadan yzyna, Türkmenistanyň paýtagtyna uçdy.
“Türkmenistanyň Hronikasy” neşiri bu uçaryň 10-njy iýunda hem Frankfurta gelendigini habar berýär. Ýöne ol gezek Boing 737 Frankfurtda biraz az saklandy, ýagny 1,5 sagat durup, soň yzyna, Aşgabada uçdy.
Şeýle-de neşir bu uçaryň soňky bir ýylyň dowamynda Germaniýa we Angliýa birnäçe gezek baryp gaýdandygyny belleýär.
Türkmen häkimiýetleri prezidentiň uçarynyň daşary ýurtlara amala aşyrýan uçuşlary baradaky habarlara hiç bir düşündiriş bermeýär.


text:
16.07.2019 22
Operatiw ýad - RAM (iñlis d.Random Access Memory) erkin rugsadyñ ýady diýen manyny añladýar.Operatiw ýad telefonyñ göniden-göni smartfonyñ tizligine täsir edýär. Aslynda operatiw ýad uly bolsa ýagny 1Gb ýa-da 2Gb we ondan ýokary onda siz uly hem-de a...
Prosessoryñ ýadrosy.
16.07.2019 16
Prosessoryñ ýadrosy.Ýadro - bu prosessoryñ elemendi bolup ol telefonyñ öndürijigini we takt ýygylyny kesgitleýär. Biz köplenç 2 ýa-da 4 ýadroly prosessor diýen düşünjelere gabat gelýäs we ýadro sany näçe köp bolsa şonça esse hem güýçli diýip hasaplaý...
Prosessoryñ takt ýygylygy.
14.07.2019 27
Prosessoryñ takt ýygylygy.Тakt ýylgylygy - wagt birliginde ( 1sekuntda) prosessoryñ işläp biljek taktlarynyñ sanyny görkezýän prosessoryñ häsiýetnamasy.Mysal üçin: Eger telefonyñ häsiýetnamasynda 1,7 GHz görkezilen bolsa onda bu telefonyñ 1 sekuntda ...
Telefon saýlananda haýsy görkezijilere üns bermeli?
14.07.2019 31
Telefon saýlananda haýsy görkezijilere üns bermeli? Bu her kimi gyzyklandyrýan sorag bolsa gerek. Geliñ bu soragyñ üstünde durup geçeliñ. Ol görkezijileri ähmiýetliligi boýunça aşakdaky şekilde sanap bolar:1) Prosessor2) RAM3) Kamera4) Ekran5) Batare...
GOOGLE CHROME-daky gizlin oýun.
10.07.2019 41
GOOGLE CHROME-daky gizlin oýun.Siz bilen Chrome brauzerdäki mini-oýun bilen paýlaşasym gelýär. Siz Chrome brauzere gireniñizde internet tutmasa bir dinozawryñ şeklini görýänsiñiz . Eger siz dinozawryñ üstüne bassañyz Dino Run — Dinosty mini-oýnyny ba...
Smartfon bu näme?
10.07.2019 15
Smartfon bu näme? Smartfonlar bu halk dili bilen aýtsak el telefony. Eger-de telefonyñ ekrany 5 duýmdan az bolsa oña - smartfon we 7 duymdan ýokary bolsa oña planşet diýip atlandyrylýar. Planşetleriñ hemmesinden jañ edip bolmaýar. Ekrany 5-7 duým ara...
Google Keep
18.06.2019 113
Hormatly adamlar, bu gun men sizi Google Keep programmasy bilen tanyşdyrmakçy.Belki-de siz ozal bu programma bilen tanyşsyñyz . Ýöne siz ähli mümkinçilikleri hakynda habaryñyz barmyka? Geliñ barlalyñ.1) Belliklere reñk berip bilme mümkinçiligi.Reñk b...
Push-habarjyklar.
15.06.2019 80
Android telefonlarda push-habarlary nädip öçürmeli?Hormatly adamlar, biz telefonymyzda birtopar programmalary ulanýas (oýunlar, messenjerler we ş.m.). We ol programmalar bize dürli habar-maglumatlary ugradyp durýar olara başgaça puş-habarlar diýilýär...
MobiMover
15.06.2019 89
Köp adam kompýuter bilen maglumat alyş-çalyş etmeklik kyn bolanlygy sebäpli IOS ulgamyny tankytlaýarlar.MobiMover näme?MobiMover — bu iOS ulgamda işleýän enjamlar bilen kompýuteriñ arasynda maglumatlary faýllary alyş-çalyş etmäge niýetlenen Windows-d...


text:
December 9, 2017
Türkmensahraň uly medeniýet işgäri we türkmen edebiýatynyň tanymal neşirýatçysy Hajy Myratdurdy Gazy aradan çykdy.
May 22, 2017
Türkmen Kultur Ojagy, 20.Mai.2017-Şenbe güni, Köln şäherinde Türkmen halkynyň akyldar şahyry Magtymguly Pyragyň doglan gününi uly baýramçylyk bilen belledi.
May 13, 2017
Türkmen Kultur Ojagy 2017-njy ýylyň 20-nji maýynda Magtymguly Pyragynyň doglan gününiň şanyna saz-söhbet bilen TÜRKMEN MEDENIÝET GÜNÜNI belläp geçirýär.
May 1, 2017
Mahmut Kaşgarly kim?"Diwan Lugati't-Türk" nähili ktap?
May 1, 2017
Mahmut Kaşgarly kim?"Diwan Lugati't-Türk" nähili ktap?
May 1, 2017
Mahmut Kaşgarly kim we "Diwan Lugati't-Türk" nähili kitap?
April 23, 2017
UNESCO öz 28-nji umumy konferensinde, 1995-nji ýylda 23-nji Aprili halkara kitap we neşir haky güni hökmünde yglan etdi.
April 14, 2017
Pars dilinde çykyp ugraly aradan bir ýyl geçensoň "Türkemensähra" indi "türkmenleşýär". Hiçden giç ýagşi. Bu-da guwanara bir delil!
April 14, 2017
Älemiň giň gerimli strukturasy öwrenilende galaktikalaryň giňişlikdäki özara ýerleşişleri barlag üsti bilen kesgitlenilýär ýa-da kosmiki mikrotolkun Ýerlik arkaly galaktikalar döremezden öňki döwürlere gözegçilik edilýär


text:
Ykdysadyýet
13.07.2019 | Birža täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 148-si hasaba alyndy.
09.07.2019 | Gallaçylaryň ýokary zähmet üstünligi — azyk bolçulygynyň kepili
Türkmenistanyň gallaçylary uly zähmet ýeňşini gazandylar. Olar Watan harmanyna 1 million 650 müň tonnadan gowrak bugdaý tabşyryp, şertnamalaýyn borçnamalaryny üstünlikli ýerine ýetirdiler.
06.07.2019 | Birža täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 43-sy hasaba alyndy.
04.07.2019 | Intellektual eýeçilik ulgamynda halkara tejribe ara alnyp maslahatlaşyldy
Şu gün paýtagtymyzyň «Arçabil» myhmanhanasynda senagat nusgalaryny goramagyň meseleleri boýunça iki günlük okuw maslahaty işini tamamlady. Ol Bütindünýä intellektual eýeçiligi guramasy tarapyndan Türkmenistanyň Maliýe we ykdysadyýet ministrliginiň intellektual eýeçiligi baradaky döwlet gullugy bilen bilelikde guraldy.
29.06.2019 | Birža täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 163-si hasaba alyndy.
28.06.2019 | Hormatly Prezidentimiz Gurbanguly Berdimuhamedow senagat-innowasion toplumyň açylyşyna gatnaşdy
Şu gün hormatly Prezidentimiz Gurbanguly Berdimuhamedow Ahal welaýatynda gurlan täze iň döwrebap senagat toplumynyň — tebigy gazdan benzin öndürýän zawodyň açylyş dabarasyna gatnaşdy.
27.06.2019 | Türkmenistan dünýäniň intellektual ykdysady kartasynda
Ýurdumyzyň durmuş-ykdysady we syýasy ösüşiniň, telekeçilik we maýa goýum ulgamynyň, şeýle hem Diýarymyzyň dünýä ulgamyna goşulyşmagynyň esasy ugurlary hakynda möhüm maglumatlaryň esasy çeşmesi bolan ýöriteleşdirilen ylmy-amaly neşiriň — «Maliýe we ykdysadyýet» žurnalynyň şu ýylky 3-nji sany çapdan çykdy.
27.06.2019 | Türkmenistanyň gallaçylarynyň zähmet ýeňşi
27-nji iýunda edermen türkmen daýhanlary hormatly Prezidentimiz Gurbanguly Berdimuhamedowa Watan harmanyna guşgursak azyklyk bugdaýyň 1 million 600 müň tonnadan gowragyny tabşyryp, uly zähmet ýeňşi barada hasabat berdiler.
26.06.2019 | Mary welaýatynyň gallaçylarynyň zähmet ýeňşi barada hasabat
Şu gün Mary welaýatynyň gallaçy daýhanlary dänäniň 380 müň tonnadan gowragyny Watan harmanyna tabşyryp, azyklyk bugdaýy taýýarlamak baradaky şertnamalaýyn borçnamalaryny ýerine ýetirendikleri barada hasabat berdiler. Ýer eýeleriniň dünýä belli «CLAAS», «John Deere», «Case», «New Holland» kysymly ýokary öndürijilikli kombaýnlary gije-gündizleýin we netijeli ulanmagy oragyň depginlerini tizleşdirmäge ýardam berdi.
25.06.2019 | Ahal welaýatynyň ekerançylary galla taýýarlamak boýunça borçnamalaryny ýerine ýetirdiler
Şu gün welaýatda Watan harmanyna azyklyk bugdaýyň 450 müň tonnasyndan gowragyny tabşyryp, ýurdumyzda ilkinji bolup galla taýýarlamak baradaky şertnamalaýyn borçnamalaryny ýerine ýetiren gallaçylaryň zähmet ýeňşi mynasybetli dabaralar geçirildi.


text:
Enelerimiziň müňlerçe ýyllaryň dowamynda sünnäläp döreden, aň-paýhasynyň özboluşly beýany bolan el hünäri arkama-arka dowam edip, häzirki günlerde-de öz gymmatyny ýitirmän, ulanyşdan galman gelýär. Enelerimizden miras, zenanlarymyzyň kalp gözelliginden dörän el hünäri zenan mertebesini beýgeldip, il içinde hormatyny artdyrýar. Türkmenistanyň Zenanlar birleşiginiň welaýat bölümi hem-de Mary şäher zenanlar geňeşi tarapyndan “Bagt köşgi” dabaralar merkezinde “El hünäri — nesillere nusgalyk” ady bilen guralan işeňňir eneleriň, gelin-gyzlaryň ümesi hem özüne çekiji boldy. Gadymdan dowamly nusgalyk el işlerine şu günki nesillerde söýgi-höwes döretmek, olara müň öwüşginli el hünärini öwretmek maksady bilen guralan ümä gatnaşan eli işli enelerimiz ik egirmek, gelingyzlaryň lybaslarynyň biçüw-tikiwi, gurama düşekçäniň guralyşy, elbukjalarynyň dürli görnüşleriniň taýýarlanyşy barada ümä gatnaşan ýaş gyzlara düşünje berdiler, bilenlerini öwretdiler. Üme guralan ýerde welaýat taryhy we ülkäni öwreniş muzeýiniň haly we haly önümlerinden, türkmen gyz-gelinleriniň toý lybaslaryndan, gadymy döwürde ulanylan gap-gaçlardandyr esbaplardan guralan sergi, gobelen işleri, Mary şäherindäki çeperçilik mekdebiniň amaly-haşam sungaty boýunça, heýkeltaraşlykdan guran sergileri çärä gatna şanlarda eşrepi deý görülýän senetlerimize buýsanç duýgy döretdi. Ümä gatnaşan gyz-gelinleriň mähriban Arkadagymyzyň “Enä tagzym — mukaddeslige tagzym” atly kitabyndan parçalary aýtmagy, gopuzçy gyzlaryň çalan sazlary oňa millilik öwüşginini çaýdy.
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2019 Email: zenan@mail.com


text:
Şu gün paýtagtymyzda Türkmenistanyň Prezidenti Gurbanguly Berdimuhamedowyň hem-de ýurdumyza döwlet sapary bilen gelen Koreýa Respublikasynyň Prezidenti Mun Çže Iniň arasynda gepleşikler geçirildi.
Ýokary derejedäki duşuşyk däbe öwrülen döwletara hyzmatdaşlyga täze kuwwatly itergi berip, ikitaraplaýyn we köptaraplaýyn görnüşde, şol sanda Aziýa — Ýuwaş ummany sebitiniň ýurtlary bilen soňky ýyllarda işjeňleşen gatnaşyklaryň çäklerinde üstünlikli ösdürilýän türkmen-koreý gatnaşyklarynyň taryhyna möhüm sahypany ýazar.
Türkmenistan dünýäniň ösen ýurtlarynyň hatarynda öňdäki orunlaryň birini eýeleýän Koreýa Respublikasyny möhüm hem-de ygtybarly hyzmatdaş hasaplaýar, şunda özara gatnaşyklar birek-biregi hormatlamak, deňhukuklylyk we uzak möhletleýinlik ýörelgelerinde guralýar. Milli ykdysadyýetini düýpli döwrebaplaşdyrmagy we senagatlaşdyrmagy ugur edinýän toplumlaýyn özgertmeler ugruny amala aşyrmak bilen, ýurdumyz öňdebaryjy tehnologiýalaryň, täze we iň gowy daşary ýurt tejribesiniň ornaşdyrylmagyna aýratyn üns berýär.
Irden Koreýa Respublikasynyň Prezidentiniň awtoulag kerweni motosikletçileriň hormat nyzamynyň ugratmagy bilen Garaşsyzlyk meýdanyna geldi, bu ýerde belent mertebeli myhmany resmi taýdan garşylamak dabarasy boldy.
Bu ýerde Prezident Mun Çže Ini hormatly Prezidentimiz Gurbanguly Berdimuhamedow mähirli garşylaýar. Iki ýurduň Liderleri dostlarça salamlaşyp, ýörite oturdylan münbere geçýärler.
Hormat garawuly rotasynyň serkerdesi dabaraly ýagdaýda hasabat berýär. Koreýa Respublikasynyň we Türkmenistanyň Döwlet senalary ýaňlanýar, şol wagt top sesleri hem eşidildi. Prezidentler Gurbanguly Berdimuhamedow we Mun Çže In Hormat garawulynyň esgerleriniň hatarynyň öňünden geçýärler. Koreýanyň Liderini Türkmenistanyň resmi wekiliýetiniň agzalary bilen tanyşdyrýarlar. Prezident Mun Çže In ýurdumyzda işleýän diplomatik wekilhanalaryň ýolbaşçylary bilen hem tanyşýar. Soňra Türkmenistanyň Prezidentini Koreýa Respublikasynyň hökümet wekiliýetiniň agzalary bilen tanyşdyrýarlar.
Dabaranyň ahyrynda Hormat garawulynyň esgerleri Garaşsyzlyk meýdanyndan dabaraly ýöriş bilen geçýärler.
Soňra döwlet Baştutanlarynyň awtoulag kerweni atlylaryň hormat nyzamynyň ugratmagy bilen Türkmenistanyň Prezidentiniň «Oguzhan» köşkler toplumyna barýar.
Bu ýerde iki ýurduň Liderleriniň Türkmenistanyň we Koreýa Respublikasynyň Döwlet baýdaklarynyň öňünde resmi ýagdaýda surata düşmek dabarasyndan soň, ýokary derejedäki ikiçäk türkmen-koreý gepleşikleri geçirildi.
Milli Liderimiz belent mertebeli myhmany türkmen topragynda mähirli mübärekläp, ýurdumyza döwlet sapary bilen gelip görmek baradaky çakylygy kabul edendigi üçin minnetdarlyk bildirdi. Bu sapar döwletara gatnaşyklaryň taryhynda möhüm waka bolar. Türkmenistan Koreýa Respublikasyny ygtybarly işewür hyzmatdaş hasaplap, onuň bilen geljekde hem taraplaryň uly kuwwatyna we erk-islegine esaslanan netijeli hyzmatdaşlygy ösdürmegi maksat edinýär. Hormatly Prezidentimiz Gurbanguly Berdimuhamedow türkmen-koreý hyzmatdaşlygynyň okgunly depginini belläp, Aşgabatda gazanylan ylalaşyklaryň ikitaraplaýyn gatnaşyklara täze anyk mazmun berjekdigine ynam bildirdi.
Prezident Mun Çže In mähirli kabul edilendigi üçin tüýs ýürekden hoşallyk bildirip, Koreýa Respublikasynyň Türkmenistan bilen köpugurly hyzmatdaşlyga uzak möhletleýin esasda üýtgewsiz gyzyklanma bildirýändigini tassyklady. Şunuň bilen baglylykda, koreý işewür toparlarynyň türkmen bazaryndaky ornuny giňeltmäge hem-de dürli pudaklarda täze bilelikdäki taslamalary amala aşyrmaga gatnaşmaga gyzyklanma bildirýändigi bellenildi. Geçen ýyllaryň içinde toplanan özara gatnaşyklaryň tejribesini nazara almak bilen, geljekde hem üstünlikli hyzmatdaşlyk üçin oňat mümkinçilikler bar. Şunuň bilen baglylykda, şu günki ýokary derejedäki duşuşygyň geljegi nazarlamak bilen hyzmatdaşlygyň esasy ugurlaryny kesgitlemäge mümkinçilik berjekdigine ynam bildirildi.
Özara düşünişmek we netijelilik ýagdaýynda geçen gepleşikleriň dowamynda türkmen-koreý gatnaşyklary bilen bagly meseleleriň giň topary ara alnyp maslahatlaşyldy, olaryň ileri tutulýan ugurlary kesgitlenildi. Türkmenistanyň we Koreýa Respublikasynyň söwda-ykdysady ulgamda netijeli hyzmatdaşlygy mundan beýläk-de ösdürmegi, köpugurly işewür gatnaşyklary giňeltmegi maksat edinýändigini tassyklamak bilen, Prezidentler Gurbanguly Berdimuhamedow hem-de Mun Çže In däbe öwrülen medeni-ynsanperwer gatnaşyklaryň ähmiýetini belläp, olary hemmetaraplaýyn berkitmek barada pikirlerini aýtdylar.
Şeýle hem Koreýa Respublikasynyň Baştutany Merkezi Aziýa ýurtlary boýunça saparyny Türkmenistandan başlamagyň özi üçin uly hormatdygyny aýtdy.
Duşuşygyň barşynda taraplar özara gyzyklanma döredýän sebit we halkara gün tertibiniň käbir möhüm meseleleri boýunça-da pikir alyşdylar.
Soňra gepleşikler giňişleýin düzümde — iki ýurduň resmi wekiliýetleriniň agzalarynyň gatnaşmagynda dowam etdi.
Hormatly Prezidentimiz Gurbanguly Berdimuhamedow belent mertebeli myhmana hem-de onuň ýanyndaky wekiliýetiň agzalaryna ýüzlenip, koreý kärdeşine Türkmenistana gelip görmek baradaky çakylygy kabul edendigi üçin ýene-de bir gezek minnetdarlyk bildirdi. Milli Liderimiziň belleýşi ýaly, jenap Mun Çže Iniň biziň ýurdumyza Koreýa Respublikasynyň Baştutany hökmünde ilkinji sapary bolup durýar, munuň özi şu günki duşuşyga aýratyn öwüşgin çaýýar.
Türkmenistanyň we Koreýa Respublikasynyň arasyndaky ikitaraplaýyn gatnaşyklar soňky ýyllarda dürli ugurlarda işjeň ösdürilýär diýip, döwlet Baştutanymyz kanagatlanma bilen belledi. Munuň şeýle bolmagyna biziň ýurtlarymyzyň arasynda ýola goýlan ýokary derejedäki syýasy gatnaşyklar ýardam edýär. Bu bolsa geljek üçin döwletara gatnaşyklary ynamly gurmaga, halkara we sebit syýasatynyň möhüm meseleleri boýunça çemeleşmeleri ylalaşmaga, özara gatnaşyklaryň esasy ugurlaryny kesgitlemäge, ykdysadyýetde, söwdada, maýa goýmak işinde, medeni-ynsanperwer ulgamlarda hyzmatdaşlygyň uzak möhletleýin meýilnamalaryny düzmäge mümkinçilik berýär.
Türkmen-koreý parlamentara gatnaşyklary syýasy ulgamda gatnaşyklary baýlaşdyrmaga, iki ýurduň we halklaryň arasyndaky özara düşünişmegi gowulandyrmaga, şeýle hem kanunçykaryjylyk babatda tejribe alyşmaga ýardam edýär. Türkmenistanyň we Koreýa Respublikasynyň daşary syýasat edaralary yzygiderli geňeşmeleri geçirip, olaryň barşynda ikitaraplaýyn gatnaşyklaryň we halkara gün tertibiniň möhüm meseleleri boýunça pikir alşylýar.
Hormatly Prezidentimiz Gurbanguly Berdimuhamedow sözüni dowam edip, halkara giňişlikde döwletara gatnaşyklaryň dünýä syýasatynyň möhüm meseleleri boýunça ýurtlarymyzyň garaýyşlarynyň gabat gelmegine ýa-da meňzeşligine esaslanan ýakyn hyzmatdaşlyk häsiýetine eýe bolýandygyny belledi. Türkmenistan we Koreýa Respublikasy halkara bileleşigiň jogapkär agzalary bolup, köpçülikleýin gyryş ýaragyny ýaýratmazlyk we ýaragsyzlanmak, terrorçylyga, neşe dolanyşygyna we serhetüsti jenaýatçylygyň beýleki görnüşlerine garşy göreşmek ýaly meseleleri çözmegiň üstünde bilelikde işleýärler.
Milli Liderimiz pursatdan peýdalanyp, Koreý ýarym adasynyň ýadro ýaragsyzlanmagy babatda türkmen tarapynyň garaýşyny tassyklady. Türkmenistan hemişelik Bitaraplygy halkara derejede ykrar edilen döwlet bolup, öz daşary syýasatynda parahatçylygy hem-de halkara howpsuzlygy üpjün etmegi ugur edinýän BMG-niň Tertipnamasynyň esasy ýörelgelerini we kadalaryny iş ýüzünde amala aşyrmak ugruny alyp barýar.
Şunuň bilen baglylykda, biziň ýurdumyz gepleşikler we geňeşmeler arkaly Koreý ýarym adasynda ähli meseleleri parahatçylykly kadalaşdyrmak ugrunda çykyş edýär. Türkmenistan bilelikdäki düzüm we ynsanperwer taslamalary iş ýüzünde amala aşyrmak arkaly, ikitaraplaýyn gatnaşyklary işjeňleşdirmek boýunça tagallalary goldaýar. Biziň ýurdumyz şeýle hem Koreýa Respublikasynyň Ýewraziýa yklymynyň döwletleriniň arasyndaky gatnaşyklary berkitmäge gönükdirilen Täze Demirgazyk syýasatyny goldaýar.
Hormatly Prezidentimiz Gurbanguly Berdimuhamedow dünýäniň durnukly ösüşiniň meseleleri boýunça iki ýurduň garaýyşlarynyň meňzeşdigini belläp, Koreýa Respublikasynyň energetika howpsuzlygy, durnukly ulag, daşky gurşawy goramak babatda Türkmenistanyň halkara başlangyçlaryny goldaýandygy üçin minnetdarlyk bildirdi. Biziň ýurdumyz, öz nobatynda, koreý tarapynyň Birleşen Milletler Guramasynda öňe süren hem-de parahatçylygy, ählumumy howpsuzlygy we hemmetaraplaýyn ösüşi üpjün etmäge gönükdirilen tekliplerini goldaýar, şeýle hem abraýly halkara guramalarda Koreýa Respublikasyny saýlamak hakynda teklipleri üýtgewsiz goldaýar.
Häzir Türkmenistan daşary syýasy ugruny amala aşyrmak bilen, diplomatik işiniň esasy ugurlarynyň üçüsine üns berýär. Olar energetika, ulag we suw diplomatiýasydyr. Bu barada aýtmak bilen, döwlet Baştutanymyz şol ugurlaryň tötänden saýlanyp alynmandygyny belledi. Çünki olar BMG-niň çäklerinde işlenip taýýarlanan we kabul edilen hem-de uzak möhletleýin geljekde parahatçylygy durnukly we okgunly ösdürmäge gönükdirilen ählumumy strategiýalaryň hem-de konsepsiýalaryň möhüm bölegi bolup durýar.
Birleşen Milletler Guramasynyň Baş Assambleýasynyň energiýa serişdelerini dünýä bazarlaryna ygtybarly we durnukly çykarmak, halkara ulag hyzmatdaşlygyny giňeltmek, tebigaty, suw gorlaryny goramak hem-de howanyň üýtgemegi bilen bagly meseleler boýunça soňky 10 ýylyň dowamynda kabul eden Kararnamalary şonuň mysaly bolup biler.
Hususan-da, energetika ulgamynda Türkmenistanyň teklibi boýunça BMG-niň çäklerinde düýbünden täze halkara-hukuk guralyny döretmek babatdaky maksada gönükdirilen yzygiderli işler geçirilýär. Ol energiýa öndürijiniň, üstaşyr geçirijiniň we sarp edijiniň arasyndaky gatnaşyklarda deňagramlylygy üpjün etmäge gönükdirilendir. Munuň özi deňhukuklylyk, özara bähbitlilik ýörelgelerini iş ýüzünde amala aşyrmaga hem-de halkara energetika taslamalaryna gatnaşýan ähli taraplaryň bähbitleriniň nazara alynmagyny üpjün etmäge mümkinçilik berer.
Ýurdumyz ulag pudagyny halkara bileleşigiň agza döwletleriniň tagallalaryny birleşdirmeginiň möhüm ugry hökmünde görýär. Türkmen tarapynyň başlangyjy bilen 2016-njy ýylyň noýabrynda Aşgabatda BMG-niň Durnukly ulag boýunça birinji ählumumy forumy geçirildi. Forum bu ulgamda halkara gatnaşyklary ösdürmegiň esasy ugurlaryny kesgitledi. Türkmenistan forumyň çözgütlerine esaslanyp, dünýäniň dürli döwletleri bilen hyzmatdaşlykda täze ulag-üstaşyr geçelgelerini döredýär we ösdürýär, olar Ýewraziýa yklymynda multimodal gatnawlaryň netijeli hereket etmegini üpjün eder. Şunuň bilen baglylykda, biziň ýurdumyz şeýle işi goldaýandygy üçin Koreýa Respublikasyna minnetdarlyk bildirýär.
Türkmenistan howanyň üýtgemegi hem-de adamyň hojalyk işleri bilen baglylykda, daşky gurşawyň goralmagyna uly ähmiýet berýär, şunda dünýä we sebit derejelerinde suw serişdelerini aýawly saklamak hem-de netijeli peýdalanmak meselelerine aýratyn üns berýär. Merkezi Aziýada suw meseleleri boýunça ýurdumyzyň garaýşy barada durup geçmek bilen, hormatly Prezidentimiz Gurbanguly Berdimuhamedow sebitiň degişli meseleleriniň çözülmegi halkara hukugyň esasynda, ähli Merkezi Aziýa ýurtlarynyň bähbitlerini nazara almak bilen hem-de halkara guramalaryň işjeň gatnaşmagynda amala aşyrylmalydyr diýip belledi. Bu häzirki zaman suw diplomatiýasynyň many-mazmuny bolup, bu barada Türkmenistan ilkinji gezek 2015-nji ýylyň aprelinde Tegu şäherinde geçirilen Bütindünýä suw forumynda beýan etdi.
Milli Liderimiziň belleýşi ýaly, energetika, ulag, suw serişdeleri, ekologiýa taraplaryň geljekde hem Merkezi Aziýa döwletleriniň we Koreýa Respublikasynyň hyzmatdaşlyk forumynyň çäklerinde netijeli işläp biljek meseleleri bolup biler. 10 ýyldan gowrak wagt mundan öň koreý tarapynyň başlangyjy bilen döredilen bu forum sebitde köptaraplaýyn hyzmatdaşlygyň anyk taslamalaryny amala aşyrmak üçin täsirli binýat bolup durýar. Türkmenistan Merkezi Aziýada sebit gatnaşyklaryny ösdürmäge Koreýa Respublikasynyň goşandyna ýokary baha berýär.
Döwlet Baştutanymyz söwda-ykdysady hyzmatdaşlykda ikitaraplaýyn gatnaşyklaryň möhüm bölegi barada aýdyp, Türkmenistanyň baý tebigy serişdeleriniň, ösýän senagat-ulag düzüminiň hem-de oba hojalyk toplumynyň bardygyny, Koreýa Respublikasynyň bolsa döwrebap tehnologiýalara we önümçilige eýe bolup durýandygyny belledi. Biziň ýurdumyz senagatlaşmaga tarap ugur almak bilen, öňdebaryjy we ekologiýa taýdan arassa tehnologiýalara esaslanan täze önümçilik kuwwatlyklaryny döretmäge gyzyklanma bildirýär. Şunda Türkmenistan koreý işewür toparlary bilen özara bähbitli hyzmatdaşlyga bil baglaýar.
Öňdebaryjy koreý kompaniýalarynyň türkmen bazarynda işlemegi bilelikdäki netijeli işleriň aýdyň mysaly bolup durýar. Olar özüni ygtybarly hyzmatdaşlar hökmünde tanadyp, nebiti gaýtadan işleýän we gazhimiýa toplumlaryny gurmak hem-de döwrebaplaşdyrmak boýunça taslamalary amala aşyrmaga işjeň gatnaşýarlar. Şol taslamalaryň hatarynda «Galkynyş» käninde gazy gaýtadan işleýän zawodyň hem-de Balkan welaýatynyň Gyýanly şäherçesinde polimer öndürýän gazhimiýa toplumynyň gurulmagyny aýratyn bellemek gerek.
Şunuň bilen baglylykda, hormatly Prezidentimiz Gurbanguly Berdimuhamedow nebitgaz ulgamynda özara gatnaşyklaryň oňyn tejribesine esaslanyp, ýakyn geljekde Türkmenistanda bilelikdäki energetika taslamalaryny amala aşyrmak mümkinçiligine seretmegi teklip etdi. Olaryň has möhümlerine ýakynda Seulda geçirilen Söwda, ykdysady, ylym we tehnologiýa hyzmatdaşlygy boýunça hökümetara türkmen-koreý toparynyň ýedinji mejlisinde seredildi. Şunuň bilen baglylykda, döwlet Baştutanymyz şu ýylyň maý — iýun aýlarynda gyzyklanma bildirýän koreý kompaniýalarynyň hem-de Türkmenistanyň degişli düzümleriniň arasynda bilelikdäki işleri guramak bilen bagly meseleleri ara alyp maslahatlaşmak boýunça gepleşikleriň geçirilmeginiň maksadalaýyk boljakdygyny aýtdy.
Milli Liderimiz ulag pudagyny ikitaraplaýyn hyzmatdaşlygyň esasy ugurlarynyň biri hökmünde kesgitläp, häzir ýurdumyzyň başlangyjy bilen, «Demirgazyk — Günorta», «Gündogar — Günbatar» ugurlary boýunça üstaşyr geçelgeleriň döredilendigini we hereket edýändigini belledi. Şunuň bilen baglylykda, iri koreý ulag-logistika, gämi gurluşyk kompaniýalary, şeýle hem döwrebap awtoulaglary, lokomotiwleri we wagonlary öndürýän kärhanalar durnukly ulag babatda halkara hyzmatdaşlygyň möhüm bölegi hökmünde Türkmenistanyň ulag-kommunikasiýa düzümini ösdürmäge gatnaşyp bilerdiler.
Mysal üçin, geçen ýylyň maýynda ulanmaga berlen Türkmenbaşy şäherindäki täze Halkara deňiz portunyň düzüminde gämi gurluşyk zawody hereket edýär. Degişli koreý kompaniýalarynyň gyzyklanma bildiren ýagdaýynda türkmen tarapy ýurdumyz üçin täze pudakda — Hazar deňzinde ulanmak üçin deňiz gämilerini gurmak babatda ýakyn gatnaşyklary ýola goýmaga taýýardyr.
Türkmenistanyň çäginde koreý awtoulag gurluşyk kompaniýalarynyň söwda we abatlaýyş-ulanyş binýadyny döretmek bilen, Koreýa Respublikasyndan awtoulag tehnikalaryny satyn almak babatda hyzmatdaşlygy dowam etmegiň hem geljegi uludyr. Türkmen tarapy demir ýol ulaglary babatda hem hyzmatdaşlygyň esasy ölçeglerini ara alyp maslahatlaşmaga taýýardyr. Şunda koreý kompaniýalarynyň degişli tehnikalary getirmek, şeýle hem olaryň Türkmenistanyň demir ýollaryny döwrebaplaşdyrmaga gatnaşmak boýunça mümkinçiliklerini öwrenmek örän möhüm mesele bolup durýar.
Senagat pudagy ikitaraplaýyn gatnaşyklaryň ileri tutulýan ugry bolup durýar. Şunuň bilen baglylykda, biziň ýurdumyz elektron senagatynda bilelikdäki taslamalary işläp düzmäge taýýar bolup, ony ösdürmek üçin baý intellektual kuwwata, uly maliýe we maddy serişdelere eýe bolup durýar. Ýokary tehnologiýalara eýe bolan koreý kompaniýalarynyň Türkmenistanda bu pudagy döretmäge gatnaşmagy netijeli we uzakmöhletleýin döwletara hyzmatdaşlygyň ýene-de bir aýdyň mysaly bolar. Koreýa Respublikasynyň ýeňil senagatynyň kärhanalarynyň bilimleri we öňdebaryjy tehnologiýalary türkmen dokma senagatyny ösdürmekde hem ulanylyp bilner.
Ähli pudaklarda sanly tehnologiýalaryň yzygiderli ornaşdyrylmagy ýurdumyzy durmuş-ykdysady taýdan ösdürmek üçin strategik ähmiýetli mesele bolup durýar. Şunuň bilen baglylykda, türkmen tarapy sanly ykdysadyýet ulgamynda koreý kärdeşleri bilen tejribe alyşmaga bil baglaýar hem-de iki döwletiň degişli döwlet düzümleriniň, institutlarynyň we kompaniýalarynyň arasynda göni gatnaşyklary ýola goýmaga taýýardygyny beýan edýär.
Söwda gatnaşyklaryny berkitmek, bar bolan hem-de geljegi uly bilelikdäki ykdysady taslamalary utgaşdyrmak, hyzmatdaşlyk ugurlaryny giňeltmek, iki ýurduň işewürler toparlarynyň işjeňligini güýçlendirmek maksady bilen, hormatly Prezidentimiz Gurbanguly Berdimuhamedow bilelikdäki türkmen-koreý Işewürler geňeşini döretmegi teklip etdi. Onuň düzümine türkmen hem-de koreý senagat kärhanalary, söwda firmalary, banklar, maliýe-senagat institutlary, ykdysady maglumat merkezleri girip biler. Şeýle hem döwlet Baştutanymyz telekeçiler düzümleriniň ady agzalan Geňeşiň çäklerinde yzygiderli gatnaşmagynyň ikitaraplaýyn söwda-ykdysady hyzmatdaşlygy has-da ilerletmäge ýardam etjekdigine ynam bildirdi.
Şunuň bilen birlikde, milli Liderimiz gözbaşyny asyrlaryň jümmüşinden alyp gaýdýan medeni-ynsanperwer gatnaşyklaryň bilim, ylym, medeniýet, sport, syýahatçylyk ýaly möhüm ugurlarda özara gatnaşyklary has-da giňeltmegiň mäkäm binýady bolup durýandygyny belledi. Türkmenistanda koreý diline hem-de koreý halkynyň gadymy özboluşly medeniýetine uly hormat bilen garaýarlar. Soňky 11 ýylyň dowamynda Döwletmämmet Azady adyndaky Türkmen milli dünýä dilleri institutynda koreý dili we edebiýaty boýunça hünärmenleri taýýarlaýan ýörite bölüm hereket edýär. Bu ugry ösdürmek maksady bilen, ady agzalan ýokary okuw mekdebiniň binýadynda Patyşa Sejong instituty gaznasynyň koreý dilini we medeniýetini öwreniş okuw merkezini açmak hakynda çözgüt kabul edildi.
Şeýle hem soňky ýyllarda Koreýa Respublikasynyň ýokary okuw mekdeplerinde türkmen talyplarynyň 170-den gowragy bilim aldy we okuwlaryny dowam etdirýärler. Hormatly Prezidentimiz Gurbanguly Berdimuhamedow bular barada aýtmak bilen, iki ýurduň degişli ministrliklerine we edaralaryna ýokary hünärli işgärleri taýýarlamak işinde hyzmatdaşlygy giňeltmegiň mümkinçiliklerine garamagy teklip etdi.
Bilim baradaky gürrüňini dowam edip, milli Liderimiz Türkmenistanda täze ykdysady strategiýanyň özeni bolup durýan senagat jemgyýetçiliginiň döredilmeginiň senagat, gazhimiýa, nebiti gaýtadan işleýän, maglumat tehnologiýalary, dokma senagaty ýaly pudaklar üçin inženerleri hem-de beýleki hünärmenleri talap etjekdigini nygtady. Şunuň bilen baglylykda, Koreýanyň Senagat kärhanalar guramasy (KOPIA) we Koreý senagat tehnologiýalar instituty (KITEСH) bilen hyzmatdaşlykda Türkmenistanyň raýatlaryny degişli hünärler boýunça okatmak baradaky meseleleriň ýakyn wagtda ylalaşyljakdygy hakynda özara düşünişmek bar.
Agzalan düzümler bilen hyzmatdaşlyk etmek Koreý halkara hyzmatdaşlyk agentligi (KOIСA) bilen köpýyllyk gatnaşyklaryň üstüne oňat goşmaça bolar. Agentligiň ugry hem-de Koreý gaznasynyň we Koreýanyň ählumumy talyp hakynyň maksatnamalary boýunça ykdysadyýetiň dürli pudaklarynda türkmen hünärmenleriniň 233-si okuw geçdi.
Koreý barlag merkezleri we institutlary bilen bilelikdäki ylmy barlaglary geçirmekde hem uly mümkinçilikler görünýär. Türkmen tarapy bu ugurda ähli oňyn başlangyçlary we pikirleri goldap, hususan-da, Koreýa Respublikasynyň Ylym we maglumat-aragatnaşyk tehnologiýalary ministrliginiň teklibi boýunça ýurdumyzda Maglumat-internet-merkeziniň açylmagyny peýdaly hasaplaýar. Merkeziň işi bu ulgamda ikitaraplaýyn hyzmatdaşlygyň giňeldilmegine ýardam berer.
Baş edarasy Seulda ýerleşýän Ählumumy «ýaşyl» ösüş institutyna Türkmenistanyň goşulyşmagy baradaky çözgüt ylym we ylmy tejribe ulgamlarynda döwletara hyzmatdaşlygyň aýdyň mysalyna öwrüldi. Biziň ýurdumyz onuň çäklerinde türkmen we koreý alymlarynyň bilelikde hem-de özara peýdaly işleniljekdigine umyt edýär.
Medeniýet ulgamynda hem hyzmatdaşlygyň uly tejribesi bar. Bilelikde geçirilýän Medeniýet günleri, konsertler, sergiler, kinofilmleriň görkezilişleri we beýleki çäreler bu ugurda iki ýurduň gatnaşyklarynyň ösüşiniň ýokary depginini häsiýetlendirýär. Döwlet Baştutanymyz bu ulgamda gatnaşyklary mundan beýläk-de işjeňleşdirmek maksady bilen, 2020-nji ýylda Aşgabatda medeniýet we sungat işgärleriniň türkmen-koreý maslahatyny geçirmegi teklip etdi.
Sport hem ikitaraplaýyn hyzmatdaşlygyň däp bolan ugurlarynyň birine öwrüldi. Türkmenistanda sportuň başa-baş söweş sungaty görnüşleri uly meşhurlykdan peýdalanýar. Şol görnüşleriň hatarynda «thekwondo» koreý milli başa-baş söweş sungaty aýratyn orun eýeleýär. Hormatly Prezidentimiz Gurbanguly Berdimuhamedow pursatdan peýdalanyp, türkmen türgenleri üçin koreý hünärmenleri tarapyndan okuwlaryň we ussatlyk sapaklarynyň geçirilýändigine minnetdarlyk bildirdi.
Häzir Türkmenistanyň Aziýada halkara olimpiýa hereketini ösdürmegiň merkezleriniň birine öwrülýändigini göz öňünde tutanyňda, Aşgabatda 2019-njy ýylyň ikinji ýarymynda Türkmenistanda hem-de Koreýa Respublikasynda sportuň ösdürilmegine jogap berýän döwlet düzümleriniň ýolbaşçylarynyň, iki ýurduň milli sport assosiasiýalarynyň wekilleriniň, tälimçileriniň hem-de türgenleriniň duşuşygyny guramak we geçirmek maksadalaýyk görünýär. Bedenterbiýe we sport ulgamynda döwletara hyzmatdaşlygy ösdürmegiň meseleleriniň ara alnyp maslahatlaşylmagy, halkara sport jemgyýetçiliginde gatnaşyk etmek, şol duşuşygyň baş maksady bolup biler diýip, milli Liderimiz aýtdy.
Geljegi uly ugur hökmünde syýahatçylyk babatda gatnaşyklaryň giňeldilmegine garalýar. Ýakyn wagtda Türkmenistanda Koreýa Respublikasy bilen syýahatçylyk ulgamynda hyzmatdaşlyk etmegiň maksatnamasy taýýarlanylar. Şol maksatnamada türkmen we koreý syýahatçylyk operatorlarynyň arasynda göni gatnaşyklar, iki ýurduň syýahatçylyk düzümleriniň netijeli ulanylmagy, syýahatçylar üçin wiza meseleleri ýaly ugurlar göz öňünde tutular.
Milli Liderimiz çykyşynyň ahyrynda aýdylanlary umumylaşdyryp, Koreýa Respublikasynyň Prezidentiniň häzirki saparynyň iki ýurduň halklarynyň uzakmöhletleýin düýpli bähbitlerine laýyk gelýän döwletara gatnaşyklaryň ýokary derejesiniň subutnamasy bolup durýandygyny belledi.
Türkmenistanyň Prezidenti ikitaraplaýyn hyzmatdaşlygy pugtalandyrmakdaky şahsy goşandy üçin belent mertebeli myhmana tüýs ýürekden minnetdarlyk bildirip, oňa berk jan saglyk, döwlet işlerinde uly üstünlikleri, Koreýa Respublikasynyň dostlukly halkyna bolsa parahatçylyk, abadançylyk we gülläp ösüş arzuw etdi.
Koreýa Respublikasynyň Prezidentine söz berilýär. Belent mertebeli myhman ajaýyp sözleri hem-de döwlet saparynyň çäklerinde koreý wekiliýetine bildirilen mähirli kabul edişlik üçin türkmen Liderine tüýs ýürekden çykýan hoşallyk sözlerini aýdyp, ikiçäk görnüşde geçirilen duşuşykda taraplaryň döwletara hyzmatdaşlygyň esasy meseleleri boýunça pikir alşyp, ony mundan beýläk-de ösdürmäge bolan umumy erki tassyklandyklaryny belledi.
Jenap Mun Çže Iniň nygtaýşy ýaly, Prezident wezipesine girişeninden soň, ol Merkezi Aziýada ilkinji gezek bolýar hem-de bu sebitde özüniň baryp görýän ilkinji döwletiniň gadymy Ýüpek ýolunyň merkezi bolan Türkmenistan bolmagyny örän ähmiýetli hasaplaýar. Şunda biziň ýurdumyzyň Koreýa Respublikasynyň Ýewraziýanyň parahatçylygyna we ählumumy gülläp ösmegine gönükdirilen täze demirgazyk syýasaty babatda möhüm hyzmatdaşy bolup durýandygy bellenildi.
Häzirki saparyň iki döwletiň arasynda we umuman, sebit möçberde özara bähbitli hyzmatdaşlygyň esaslaryny pugtalandyrmaga mümkinçilik berjekdigine umyt bildirip, koreý Lideri hormatly Prezidentimiz Gurbanguly Berdimuhamedowyň işjeň ýolbaşçylygynda Türkmenistanyň 6 göterimden gowrak derejede ykdysady ösüşiň ýokary görkezijilerine eýe bolýandygyny belledi. Prezident Mun Çže In öz türkmen kärdeşini bu üstünlik bilen gutlap, milli Liderimiziň başlangyjy bilen ýurdumyzda ýaýbaňlandyrylan durmuş-ykdysady taýdan ösüş maksatnamalarynyň amala aşyrylmagynda üstünlikleri arzuw etdi.
Geçen ýyl Gyýanlyda gazhimiýa toplumynyň gurluşygy üstünlikli tamamlandy. Belent mertebeli myhman bular barada aýtmak bilen, Türkmenistanyň senagat ulgamyny ösdürmäge koreý kompaniýalarynyň gatnaşýandygyna örän şatdygyny belledi hem-de şeýle hyzmatdaşlygyň giňeldilmegini we ýurdy mundan beýläk-de gülletmek işinde goşant bolmagyny arzuw etdi.
Koreýa Respublikasynyň Prezidenti ulag ulgamy baradaky meselä degip geçip, türkmen Lideriniň aýratyn üns berýän sebitleýin ulag halkalaryny kemala getirmek işinde tagallalaryň birleşdirilmeginiň özara bähbitlere laýyk gelýän aýdyň netijeleri berip biljekdigine ynam bildirdi.
Belent mertebeli myhman giňişleýin düzümdäki gepleşikleriň söwda we maýa goýumlar ulgamlarynda, senagat pudagynda, maglumat-aragatnaşyk tehnologiýalary, saglygy goraýyş ugurlary boýunça bilim we medeni gatnaşyklar babatda hereketleriň ösdürilmegini goşmak bilen, hyzmatdaşlygy işjeňleşdirmegiň we diwersifikasiýalaşdyrmagyň anyk çärelerini giňişleýin ara alyp maslahatlaşmaga mümkinçilik berjekdigine umyt bildirdi. Bularyň ählisi ikitaraplaýyn gatnaşyklary çuňlaşdyrmak üçin institusional esaslaryň döredilmegine hyzmat eder.
Prezident Mun Çže In Koreý ýarym adasynda parahatçylygyň berkarar bolmagy boýunça Koreýa Respublikasynyň başlangyçlaryna, şeýle hem türkmen-koreý hyzmatdaşlygynyň geljegi uly taslamalaryna berýän goldawy üçin hormatly Prezidentimiz Gurbanguly Berdimuhamedowa hoşallyk bildirdi. Ýokary derejedäki şu günki duşuşygyň umumy gülläp ösüş ugrunda ähmiýetli pursada öwrüljekdigine umyt bildirildi.
Belent mertebeli myhman şeýle hem biziň döwletlerimizi medeni umumylygyň hem-de köp däpleriň ýakyndygynyň birleşdirýändigini belledi. Şolaryň hatarynda ula hormat goýulmagyny we myhmansöýerligi agzap bolar.
Prezident Mun Çže In mähirli kabul edilendigi üçin döwlet Baştutanymyza ýene bir gezek hoşallyk bildirip, Türkmenistanyň Prezidenti Gurbanguly Berdimuhamedowy özi üçin amatly wagtda Koreýa Respublikasynda görmegi umyt edýändigini we koreý halkynyň milli Liderimizi garşylamaga örän şat boljakdygyny nygtady.
Giňişleýin düzümde gepleşikler tamamlanandan soň, ikitaraplaýyn resminamalara gol çekmek dabarasy boldy.
Döwlet Baştutanlarynyň gatnaşmagynda: Türkmenistanyň Senagat we kommunikasiýa ministrligi bilen Koreýa Respublikasynyň Ylym we maglumat-aragatnaşyk tehnologiýalary ministrliginiň arasynda maglumat-aragatnaşyk tehnologiýalary babatda hyzmatdaşlyk etmek barada Özara düşünişmek hakynda Ähtnama, Türkmenistanyň Saglygy goraýyş we derman senagaty ministrligi bilen Koreýa Respublikasynyň Saglygy goraýyş we durmuş üpjünçiligi ministrliginiň arasynda lukmançylyk işgärlerini, farmasewtika serişdelerini we lukmançylyk enjamlaryny alyşmak babatda hyzmatdaşlygy durmuşa geçirmegiň Meýilnamasyna, 2015-nji ýylyň 13-nji aprelinde Seul şäherinde gol çekilen Girdejiler üçin salgytlar babatda iki gezek salgyt salynmagyny aradan aýyrmak hem-de fiskal boýun gaçyrylmagynyň öňüni almak hakynda Türkmenistanyň Hökümeti bilen Koreýa Respublikasynyň Hökümetiniň arasynda Konwensiýa üýtgetmeleri girizmek hakynda Teswirnama, Türkmenistanyň Hökümeti bilen Koreýa Respublikasynyň Hökümetiniň arasynda 2019 — 2022-nji ýyllar üçin Ykdysady hyzmatdaşlyk Maksatnamasyna, Türkmenistanyň Hökümeti bilen Koreýa Respublikasynyň Hökümetiniň arasynda medeniýet we ynsanperwer ugurlarda hyzmatdaşlyk etmek hakynda Ylalaşyga, Diplomatik, resmi we gulluk pasportlaryň eýeleri üçin wiza talaplaryny ýatyrmak hakynda Türkmenistanyň Hökümeti bilen Koreýa Respublikasynyň Hökümetiniň arasynda Ylalaşyga gol çekilýär.
Bu ýere ýygnananlaryň el çarpyşmalarynda Prezidentler Gurbanguly Berdimuhamedow hem-de Mun Çže In Türkmenistanyň we Koreýa Respublikasynyň Bilelikdäki Beýannamasyna gol çekýärler.
Düýn Aşgabatda Koreýa Respublikasynyň Prezidentiniň döwlet saparynyň çäklerinde ýene-de 20-ä golaý ikitaraplaýyn resminamalara hem gol çekilendigini bellemek gerek. Şol resminamalar dürli ugurlarda türkmen-koreý gatnaşyklarynyň kadalaşdyryjy-hukuk binýadynyň üstüni ýetirip, ony berkitdi.
Şol resminamalaryň hatarynda Türkmenistanyň Hökümeti bilen Koreýa Respublikasynyň Hökümetiniň arasynda standartlaşdyrmak, sertifikatlaşdyrmak, metrologiýa, laýyklyga baha bermek we tehniki reglamentler babatda özara düşünişmek hakyndaky Ähtnama; Türkmenistanyň Dokma senagaty ministrligi bilen Koreýanyň Boýag we timarlama işleri institutynyň («Dyetec») hem-de Koreýa Senagat tehnologiýalary institutynyň («KITEСH») arasynda dokma senagatynda hyzmatdaşlyk etmegiň esasy ugurlary barada Özara düşünişmek hakynda Ähtnama; Türkmenistanyň Senagat we kommunikasiýa ministrliginiň «Türkmenawtoulaglary» agentligi bilen «Hyundai» korporasiýasynyň arasynda Özara düşünişmek hakynda Ähtnama bar.
Mundan başga-da, «Türkmen milli nebitgaz kompaniýasy» Ýapyk görnüşli paýdarlar jemgyýeti (NaPeСo) bilen «LG International Сorp.» kompaniýasynyň arasynda Özara düşünişmek hakynda Ähtnama, şeýle hem «Türkmengaz» döwlet konserni bilen Koreýanyň Senagat kärhanalar guramasynyň (KOPIA) arasynda türkmen inženerleriniň hünär kämilligini ýokarlandyrmak barada Özara düşünişmek hakynda Ähtnama gol çekildi.
Türkmenistanyň Saglygy goraýyş we derman senagaty ministrliginiň Halkara okuw-ylmy merkezi bilen Koreýa Saglygy goraýyş senagatyny ösdürmek institutynyň hem-de Koreýa Respublikasynyň Tegu şäheriniň Kýongbuk milli uniwersitetiniň hassahanasynyň arasynda Özara düşünişmek hakynda degişli Ähtnamalara gol çekildi. Türkmenistanyň Saglygy goraýyş we derman senagaty ministrliginiň Halkara okuw-ylmy merkezi hem-de Gaýragoýulmasyz tiz kömek merkezi bilen Koreýa Respublikasynyň Seul metropoliten hökümetiniň Seul lukmançylyk merkeziniň, şeýle hem saglygy goraýyş babatda hyzmatdaşlyk etmek barada Türkmenistanyň Saglygy goraýyş we derman senagaty ministrliginiň Şikesleri bejeriş Halkara merkezi bilen Himçan hassahanasynyň Sangwon lukmançylyk edarasynyň arasynda Özara düşünişmek hakynda şeýle resminamalar hyzmatdaşlyk üçin esas bolup hyzmat eder.
Ýene-de birnäçe resminamalar ylym-bilim gatnaşyklaryny işjeňleşdirmäge gönükdirildi. Olaryň hatarynda Magtymguly adyndaky Türkmen döwlet uniwersiteti bilen Seul milli uniwersitetiniň, şeýle hem Türkmen döwlet medeniýet instituty bilen Koreý milli sungatlar uniwersitetiniň arasynda hyzmatdaşlyk etmek hakyndaky Ylalaşyklar bar.
Öz gezeginde, Döwletmämmet Azady adyndaky Türkmen milli dünýä dilleri instituty bilen Koreýa Respublikasynyň Hankuk daşary ýurt dilleri uniwersitetiniň arasynda; Halkara ynsanperwer ylymlary we ösüş uniwersiteti bilen Hanýang uniwersitetiniň arasynda; Türkmenistanyň Daşary işler ministrliginiň Halkara gatnaşyklary instituty bilen Koreýa Respublikasynyň Daşary işler ministrliginiň Koreýa Milli diplomatik akademiýasynyň arasynda; Türkmenistanyň Döwlet energetika instituty (Mary ş. Türkmenistan) bilen Seul Milli ylym we tehnologiýa uniwersitetiniň (Seul ş. Koreýa Respublikasy) arasynda Özara düşünişmek hakynda Ähtnamalara gol çekildi.
Mundan başga-da, Türkmenistanyň Oba hojalyk we daşky gurşawy goramak ministrligi bilen Koreýa Respublikasynyň Ýer, infrastruktura we ulag ministrliginiň arasynda geomaglumat ulgamynda hyzmatdaşlyk etmek barada Özara düşünişmek hakynda Ähtnama; Türkmenistanyň Oba hojalyk we daşky gurşawy goramak ministrligi bilen Koreýa Respublikasynyň tokaý gullugynyň arasynda tokaý serişdelerini dolandyrmak babatda hyzmatdaşlyk etmek barada Özara düşünişmek hakynda Ähtnama; Türkmenistanyň Telewideniýe, radiogepleşikler we kinematografiýa baradaky döwlet komiteti bilen Koreýanyň Teleradioýaýlymlar ulgamynyň (KBS) arasynda Özara düşünişmek hakynda Ähtnama gol çekildi.
Şeýlelikde, dürli ugurlarda strategik uzak möhletleýin esasda Türkmenistanyň hem-de Koreýa Respublikasynyň özara bähbitli hyzmatdaşlygy mundan beýläk-de ösdürmäge taýýardygynyň subutnamasy örän aýdyň ýüze çykdy.
Soňra iki döwletiň Baştutanlary köpçülikleýin habar beriş serişdeleriniň wekillerine ýüzlenme bilen çykyş etdiler.
Hormatly Prezidentimiz Gurbanguly Berdimuhamedow ýokary derejedäki Aşgabat duşuşygynyň netijelerini teswirläp, geçirilen oňyn we netijeli gepleşikler üçin özüniň koreý kärdeşine tüýs ýürekden minnetdarlyk bildirdi. Milli Liderimiziň nygtaýşy ýaly, jenap Mun Çže Iniň Türkmenistana bu ilkinji döwlet sapary ony döwletara gatnaşyklaryň taryhynda möhüm waka öwürýär.
Ýokary derejede geçirilen duşuşygyň barşynda ikitaraplaýyn gatnaşyklaryň ýagdaýy we geljegi, özara gyzyklanma döredýän sebit we halkara syýasatyň meseleleri ara alnyp maslahatlaşyldy, mundan beýläk özara hereket etmegiň anyk ugurlary kesgitlenildi. Döwlet Baştutanymyz bular barada aýtmak bilen, özara düşünişmek hem-de açyklyk ýagdaýynda geçen gepleşikleriň ynanyşmak we anyklyk häsiýetini aýratyn belledi.
Duşuşygyň dowamynda taraplar türkmen-koreý gatnaşyklarynyň geljegine ýokary baha berdiler, hyzmatdaşlygyň ähli ugurlary boýunça şol gatnaşyklary işjeňleşdirmek we ösdürmek babatda pikirlerini aýtdylar. Hormatly Prezidentimiz Gurbanguly Berdimuhamedow Koreýa Respublikasynyň halkara giňişlikde Türkmenistanyň ygtybarly hyzmatdaşydygyny nygtady. Biziň ýurtlarymyz dünýä jemgyýetçiliginiň jogapkär agzalary bolup, halkara durnuklylygy we howpsuzlygy pugtalandyrmak, häzirki döwrüň howplaryna garşy göreşmek, ekologiýa hem-de howanyň üýtgemegi, energiýa howpsuzlygy we beýlekiler ýaly meseleleriň anyk çözgüdiniň üstünde bilelikde işleýärler.
Halkara meseleleriň ählisiniň, şol sanda jedelli ýagdaýlaryň diňe syýasy-diplomatik serişdeler arkaly, halkara hukugyň kadalarynyň hem-de BMG-niň düzgünnamasynyň esasynda çözülmegine Türkmenistanyň we Koreýa Respublikasynyň ygrarly bolup durýandygy nygtaldy. Şeýle hem iki ýurduň abraýly halkara düzümleriň, ilkinji nobatda, Birleşen Milletler Guramasynyň çäklerinde işjeň hyzmatdaşlygy dowam etmäge taýýardygy tassyklanyldy.
Gepleşikleriň dowamynda söwda-ykdysady hyzmatdaşlygynyň meseleleriniň ara alnyp maslahatlaşylmagyna aýratyn orun berildi. Taraplar şol hyzmatdaşlyga goşmaça depgin bermek, bu ulgamda özara hereketleri iki döwletde bar bolan kuwwatly senagat, serişde, düzümleýin mümkinçiliklere laýyklykda ösdürmek üçin şertleri döretmegiň zerurdygy barada umumy pikire geldiler.
Milli Liderimiziň habar berşi ýaly, özara söwdany giňeltmek, energetikada, senagat toplumynda, ulag we aragatnaşyk ulgamynda, beýleki ugurlarda bilelikdäki iri möçberli taslamalara çykmak üçin maýa goýum syýasatyny işjeňleşdirmek boýunça çärelere giňişleýin garamaga degişli ylalaşyk gazanyldy. Bu wezipeleri çözmekde Söwda, ykdysady, ylmy we tehnologik hyzmatdaşlyk boýunça Hökümetara türkmen-koreý toparyna hem-de işewür jemgyýetçiliginiň ugry boýunça hyzmatdaşlyk gatnaşyklaryna möhüm orun berilýär.
Energetika we ulag ulgamy ikitaraplaýyn hyzmatdaşlygyň strategik ugrudyr. Türkmenistan we Koreýa Respublikasy döwrebap ulag düzümlerine, amatly geografik ýerleşiş ýagdaýyna eýedir. Munuň özi bu ulgamlarda özara bähbitli gatnaşyklary ýola goýmaga şertleri döredýär. Şunuň bilen baglylykda, Ýuwaş ummanyndan Hazar we Gara deňizlerine çenli, Demirgazyk Ýewropadan Pars aýlagyna çenli çäkleri birleşdirýän «Demirgazyk — Günorta» hem-de «Gündogar — Günbatar» ugurlar boýunça sebitleýin multimodal ulag ulgamynyň mümkinçiligini peýdalanmagyň geljegi gyzyklanma bildirilip, ara alnyp maslahatlaşyldy.
Döwlet Baştutanymyz bu baradaky gürrüňi dowam edip, ulag we logistika ulgamynda hyzmatdaşlygy ýola goýmak üçin Türkmenistanda bar bolan port düzümlerini özara bähbitlerde peýdalanmagyň mümkinçiligine garamagy koreý hyzmatdaşlaryna teklip edendigini belledi. Gämigurluşyk babatynda hem hyzmatdaşlyk etmegiň oňat geljegi görünýär.
Gepleşikleriň barşynda şeýle hem giň gerimli medeni, ynsanperwer, ylym, bilim, sport gatnaşyklaryna mundan beýläk-de ýardam bermek we olary höweslendirmek barada ylalaşyk gazanyldy.
Hormatly Prezidentimiz Gurbanguly Berdimuhamedow şu günki duşuşygyň netijelerine ýokary baha berip, bu boýunça ikitaraplaýyn resminamalaryň uly toplumyna gol çekilendigini nygtady. Şol resminamalar ýakyn we uzak möhletli geljekde hemmetaraplaýyn gatnaşyklary giňeltmek üçin oňat esas bolup hyzmat eder.
Milli Liderimiziň belleýşi ýaly, Türkmenistan Koreýa Respublikasy bilen gatnaşyklara möhüm ähmiýet berýär. Ony dostlukly döwlet hasaplaýar. Biziň ýurtlarymyzy we halklarymyzy özara çuňňur hormat goýmak däpleri, ruhy gymmatlyklaryň umumylygy baglanyşdyrýar. Biz bu gymmatlygy aýawly gorap saklaýarys, ony häzirki döwrüň ruhunda täze mazmun bilen baýlaşdyrýarys.
Türkmenistan bilen Koreýa Respublikasynyň arasyndaky hyzmatdaşlyk ähli ugurlar boýunça yzygiderli ösdüriler diýip, döwlet Baştutanymyz belledi. Munuň özi iki ýurduň we halkyň uzak möhletleýin bähbitlerine kybap gelýär, halkara işlerini oňyn ösdürmegiň, Merkezi Aziýada hem-de Aziýa — Ýuwaş ummany sebitinde parahatçylygy we durnuklylygy saklamagyň hem-de berkitmegiň saldamly ýagdaýy bolup durýar.
Hormatly Prezidentimiz Gurbanguly Berdimuhamedow pursatdan peýdalanyp, döwletara gatnaşyklary ösdürmekde we berkitmekde koreý Lideriniň şahsy goşandyny aýratyn nygtap, oňa uly minnetdarlyk bildirdi.
Koreýa Respublikasynyň Prezidentiniň Türkmenistana döwlet sapary hyzmatdaşlygyň uly mümkinçiliginiň, iki döwletiň ýolbaşçylarynyň şol mümkinçilikleri durmuşa geçirmek üçin mundan beýläk-de hemme zerur işleri amala aşyrmaga erkiniň we maksada okgunlylygynyň bardygyny tassyklady. Milli Liderimiz geçirilen duşuşyklaryň we gepleşikleriň esasy netijesiniň şunda jemlenýändigini belläp, dostlukly koreý halkyna iň oňat arzuwlaryny aýtdy.
Koreýa Respublikasynyň Prezidenti ýokary derejedäki duşuşygyň netijeleri barada aýdyp, özüniň Merkezi Aziýada — gadymdan ýygjam ikitaraplaýyn gatnaşyklar ýola goýlan sebitde ilkinji gezek bolýandygyny belledi. Belent mertebeli myhmanyň aýdyşy ýaly, saparyny, ilki bilen, Türkmenistandan başlamagy örän ähmiýetli hasaplaýar, bu ýerde sebitiň aýdyň ösüşleri saklanyp galypdyr.
Prezident Mun Çže In ýurdumyzyň 1991-nji ýylda Garaşsyzlygyna eýe bolandan soň, ajaýyp ykdysady ösüşleri gazanyp, Merkezi Aziýada parahatçylygyň we abadançylygyň üpjün edilmegine anyk goşant goşýandygyny belläp, çylşyrymly tebigy hadysany başdan geçiren türkmen halkynyň güýç-gaýratyna uly sarpa goýýandygyny beýan etdi.
Belent mertebeli myhman döwletara gatnaşyklaryň durnukly yzygiderli ösüşi barada aýdyp, Türkmenistanyň Prezidentiniň Koreýa Respublikasyna bolan iki saparynyň möhüm orun eýeleýändigini nygtady. Şol saparlar özara bähbitli hyzmatdaşlygyň pugtalandyrylmagyna ýardam berdi.
Prezident Mun Çže In Ýewraziýanyň parahatçylygy we gülläp ösüşi baradaky meselelerde taraplaryň umumy garaýşyny nygtap, Merkezi Aziýanyň durnuklylygyny we ösüşini berkitmäge gönükdirilen türkmen Lideri tarapyndan başy başlanan sebitleýin ulag düzümini ösdürmek strategiýasyna ýokary baha berýändigini belledi. Şunuň bilen baglylykda, netijeli syýasy gepleşikleri hem-de Ýewraziýa giňişliginde gatnaşyklary mundan beýläk-de pugtalandyrmak barada ylalaşygyň gazanylandygy habar berildi.
Gepleşikleriň dowamynda iki döwletiň bilelikde gülläp ösmegi üçin hyzmatdaşlygy artdyrmak boýunça anyk çäreleriň düýpli ara alnyp maslahatlaşylandygy bellenildi. Degişli resminamalarda beýanyny tapan bilim we medeniýet ulgamlarynda gatnaşyklary işjeňleşdirmek, iki ýurduň halklarynyň arasynda dostlukly gatnaşyklary höweslendirmek baradaky ugurlary ylalaşyp, taraplar şeýle hem koreý dilini öwrenmegiň maksatnamasyny giňeltmek hem-de Türkmenistanda Patyşa Sejong institutynyň gaznasynyň okuw merkezini açmak hakynda bir pikire geldiler. Sungat, syýahatçylyk, sport ugurlary boýunça we beýleki ulgamlarda gatnaşyk edilmegine hem uly ähmiýet berilýär. Şol gatnaşyklar türkmen we koreý halklarynyň arasyndaky özara düşünişmegi pugtalandyrmaga ýardam bermäge gönükdirilendir.
Netijeli hyzmatdaşlygy has-da depginli ösdürmek boýunça gazanylan ylalaşyk barada habar berip hem-de Gyýanlyda geçen ýyl iri gazhimiýa toplumynyň tamamlanan gurluşygyny tagallalary üstünlikli birleşdirmegiň aýdyň mysaly hökmünde getirip, Prezident Mun Çže In energetika pudagynda Türkmenistan tarapyndan öňe sürülýän taslamalara koreý kompaniýalarynyň has-da giňden gatnaşyp biljekdigine umyt bildirdi.
Bellenilişi ýaly, şunda Koreýa Respublikasynyň işewür toparlary bilen hyzmatdaşlyk etmäge türkmen tarapynyň neneňsi üns berýändigi möhüm ýagdaý bolup durýar. Biziň ýurtlarymyz bar bolan özara mümkinçilikleri işjeň peýdalanyp, netijeli gatnaşyklary hem-de Gyýanlynyň ikinji, üçünji taslamalary boljak nusgalary döretmegi dowam ederler diýip, belent mertebeli myhman aýtdy.
Senagat pudagy, nebitgaz pudagy üçin işgärleri taýýarlamak, nebitgaz pudagynda hünär bilimini kämilleşdirmek işinde tagallalary birleşdirmek barada hem ylalaşyk gazanyldy. Koreýa Respublikasynyň Baştutany biziň ýurtlarymyz ýokary hünärli inženerleri taýýarlar, maglumatlary alşyp, senagat taýdan bäsdeşlige ukyplylygy artdyrarlar diýip belledi.
Şunuň bilen birlikde, taraplar saglygy goraýyş ulgamynda we ony sanly ulgama geçirmekde hyzmatdaşlyk etmegiň ýollaryny işjeň gözlemegi ylalaşdylar. Jenap Mun Çže In bu meseleler boýunça özara hereket etmek üçin pugta esaslary döretmegiň mümkinçiliklerine ýokary baha berip, pudagy maglumat taýdan üpjün etmegi, menzilara lukmançylyk ulgamyny döretmek we beýlekileri goşmak bilen, elektron saglygy goraýşa degişli taslamalaryň wajypdygyny belledi.
Dostlukly döwletiň Baştutany maglumat-aragatnaşyk tehnologiýalar ulgamynda hyzmatdaşlyk etmek baradaky özara düşünişmek hakynda gol çekilen Ähtnama esasynda Türkmenistanyň sanly düzümlerini ösdürmäge gatnaşjakdygyna umyt bildirdi.
Taraplaryň ekologiýa we suw pudaklarynda tejribe we bilim alyşmak hakynda ylalaşyp, bu ugra degişli meseleleriň wajypdygyna umumy düşünilýändigi bellenildi. Prezident Mun Çže In ählumumy «ýaşyl» ösüş institutyna goşulyşmak hakynda Türkmenistanyň çözgüdini mübärekläp, Araly halas etmek meselelerini goşmak bilen, ekologiýa ulgamynda hyzmatdaşlyk etmegiň Merkezi Aziýa sebitiniň durnuklylygy we rowaçlygy ugrundaky işlerde goşanda öwrüljekdigini nygtady.
Iki döwletiň Baştutanlary gepleşikleriň dowamynda Koreý ýarym adasynyň hem-de Merkezi Aziýa sebitiniň parahatçylygyny we gülläp ösüşini üpjün etmek maksady bilen, ýakyndan hyzmatdaşlyk etmegi ylalaşdylar. Şunuň bilen baglylykda, Koreý ýarym adasynda ýadro ýaragsyzlanmagy we pugta parahatçylygyň berkarar bolmagy boýunça hormatly Prezidentimiz Gurbanguly Berdimuhamedow tarapyndan tassyklanan ýörelgäniň ähmiýeti bellenildi. Bu bolsa tutuş Ýewraziýa yklymy üçin ähmiýetlidir.
Belent mertebeli myhman sebitde, şol sanda Owganystandaky ýagdaýlary durnuklaşdyrmak ugrunda biziň ýurdumyzyň parahatçylyk döredijilikli tagallalaryna hormatyny we şol tagallalary goldaýandygyny beýan edip, iki döwletiň ählumumy abadançylygyň we ösüşiň maksatlarynda netijeli gatnaşyklary mundan beýläk-de amala aşyrmaga meýillerini tassyklady.
Jenap Mun Çže In netijeli gatnaşyklaryň giňeldilmegine ýardam etjek «Merkezi Aziýa — Koreýa Respublikasy» hyzmatdaşlyk maslahatynyň sekretariaty arkaly ýakyn gatnaşyklary dowam etmek ugrunda pikirini aýdyp, ýokary derejedäki häzirki duşuşygyň netijeliligini nygtady hem-de bu duşuşygyň iki dostlukly ýurduň we halklaryň mundan beýläk-de ýakynlaşmagy ugrunda nobatdaky möhüm ädime öwrüljekdigine ynam bildirdi.
Şol gün Koreýa Respublikasynyň Prezidenti Aşgabadyň günorta böleginde bina edilen Türkmenistanyň Garaşsyzlyk binasyna gül dessesini goýdy. Ýola goýlan asylly däbe görä, bu ýerde ýerleşen Hormatly myhmanlaryň seýilbagynda iki döwletiň we halkyň arasyndaky mizemez dostlugyň nyşany hökmünde ýaş agaç nahalyny oturtdy.
Agşamara Türkmenistanyň Prezidenti Gurbanguly Berdimuhamedow belent mertebeli myhmanyň hormatyna resmi agşamlyk naharyny berdi. Onuň dowamynda iki ýurduň Liderleri söz sözlediler.
Koreýa Respublikasynyň Prezidentiniň Türkmenistana döwlet sapary dowam edýär.
***
Koreýa Respublikasynyň Prezidentiniň ýany bilen gelen maşgalasy hanym Kim Çžon Suk üçin Türkmen halysynyň milli muzeýine barlyp görülmegini özünde jemleýän medeni maksatnama guraldy. Ýokary derejeli myhman muzeýiň gymmatlyklary bilen tanşyp, elde dokalan halylaryň — türkmen gelin-gyzlarynyň gadymy we häzirki zaman önümleri bolan ajaýyp nusgalaryna tüýs ýürekden guwandy. Köp asyrlaryň dowamynda bu täsin sungatyň däpleri saklanyp, nesilden-nesle geçirilýär. Munuň özi diňe bir biziň halkymyzyň bahasyz gymmatlygy bolman, umumadamzat medeni mirasynyň aýrylmaz bölegi bolup durýar.
Koreýa Respublikasynyň Prezidentiniň maşgalasy Aşgabatda bolmagynyň çäklerinde Türkmenistanyň Garaşsyzlyk binasyna gül goýmak dabarasyna hem gatnaşdy.
Şol gün hanym Kim Çžon Suk Döwletmämmet Azady adyndaky Türkmen milli dünýä dilleri institutyna hem baryp gördi. Mälim bolşy ýaly, bu ýerde koreý dili bölümi işleýär. Prezidentiň maşgalasy bu bölümde bilim alýan talyplar bilen duşuşdy.


text:
Futbol boýunça 20 ýaşa çenlileriň arasynda geçirilen Dünýä Kubogynda Ukrainanyň ýygyndysy ýeňiş gazandy. Olar Polşada geçirilen çempionatyň finalynda Günorta Koreýa bilen duşuşdy. Lodz şäheriniň adybir stadionynda oýnalan finalda koreýler 5-nji minutda Li Kan-Iniň penalti goly bilen hasaby açdy. Oýunda depgini güýçlendiren ukrainler 34-nji we 53-nji minutlarda Wladislaw Suprýaganyň gollary bilen öňe saýlanmagy başardy. 89-njy minutda Georgiý Sitiaşwili owadan gol bilen oýna soňky nokady goýdy. 3–1 hasabynda ýeňiş gazanan ukrainler taryhynda ilkinji gezek bu kuboga mynasyp boldy.
Baýrakly 3-nji ýer ugrundaky oýunda Ekwador Italiýanyň ýaşlar ýygyndysyny 1–0 hasabynda ýeňdi. Günorta Amerikanyň wekiline ýeňiş getiren ýeke-täk goly goşmaça wagtda, has takygy, 104-nji minutda Riçard Mina derwezä girizdi.
Çempionatyň iň ökde oýunçysy hökmünde koreýaly Li Kan-In saýlanyp, ol “Altyn top” baýragyna laýyk görüldi. 9 gezek tapawutlanan norwegiýaly Erling Haland iň köp pökgi geçirenleriň sanawynda 1-nji ýeri eýeläp, “Altyn butsy” baýragyna mynasyp boldy. Çempion toparyň derwezeçisi Andreý Lunin “Altyn ellik” baýragy bilen sylaglandy.
1977-nji ýylda geçirilip başlanan ýaryş şu ýyl 22-nji gezek guraldy. Çempionatda iň köp Argentinanyň ýaşlary çempionlyk gazandy. 6 gezek kubogy eýelän argentinlerden soň, Braziliýa 5 ýeňiş bilen 2-nji ýeri eýeleýär. 2 ýyldan 1 gezek geçirilýän çempionatda Braziliýa 4 sapar finalda utuldy. Portugaliýadyr Serbiýanyň 2, ilkinji çempion SSSR-iň, Gananyň, Ispaniýanyň, Germaniýanyň, Fransiýanyň, Angliýanyň hem-de Ukrainanyň 1 çempionlygy bar.
Ýaşlaryň arasynda Ukraina çempion boldy
Futbol boýunça 20 ýaşa çenlileriň arasynda geçirilen Dünýä Kubogynda Ukrainanyň ýygyndysy ýeňiş gazandy. Olar Polşada geçirilen çempionatyň finalynda Günorta Koreýa bilen duşuşdy. Lodz şäheriniň adybir stadionynda oýnalan finalda koreýler 5-nji minutda Li Kan-Iniň penalti goly bilen hasaby açdy. Oýunda depgini güýçlendiren ukrainler 34-nji we 53-nji minutlarda Wladislaw Suprýaganyň gollary bilen öňe saýlanmagy başardy. 89-njy minutda Georgiý Sitiaşwili owadan gol bilen oýna soňky nokady goýdy. 3–1 hasabynda ýeňiş gazanan ukrainler taryhynda ilkinji gezek bu kuboga mynasyp boldy.